Kedah belum laksana PKPD Temco di Tawar
Oleh NORLIDA AKMAR IDROS

14 Ogos 2020, 5:57 pm
ALOR SETAR – Kerajaan Negeri Kedah setakat ini belum melaksanakan Perintah Kawalan Pergerakan Diperketatkan (PKPD) Secara Pentadbiran (Temco) di Mukim Tawar, Baling dekat sini susulan pandemik Covid-19 bagi Kluster Tawar.
Pejabat Menteri Besar Kedah dalam satu kenyataan di sini hari ini berkata, sebarang keputusan mengenai perkara itu hanya akan dibuat dalam mesyuarat Jawatankuasa Keselamatan Negeri pada Ahad ini.
“Bagaimanapun Jawatankuasa Keselamatan Daerah (JKKD) Baling telah diarahkan untuk mengadakan mesyuarat di peringkat daerah,” katanya.
Menurut kenyataan itu lagi,  JKKD Baling juga diarahkan untuk mengaktifkan Pusat Kawalan Operasi Bencana Daerah dengan segera.
Pada masa sama, Menteri Besar, Muhammad Sanusi Md. Nor mengingatkan orang ramai untuk tidak mengadakan sebarang keramaian atau perhimpunan di kawasan yang mempunyai kes.
Sebanyak 11 kes baharu daripada Kluster Tawar di Baling, dekat sini direkodkan hari ini menjadikan jumlah keseluruhan sebanyak 21 kes jangkitan. – K! ONLINE


Maut terkena mata mesin pencanai
Oleh KOSMO!

14 Ogos 2020, 7:31 pm
Oleh OTHMAN YAHAYA
SUNGAI PETANI – Seorang lelaki maut selepas terkena mata mesin pencanai di sebuah rumah di Taman Kristal di di sini hari ini.
Dalam kejadian kira-kira pukul 11.40 pagi itu, mangsa yang berusia 35 tahun maut di lokasi kejadian akibat kecederaan parah pada bahagian kanan leher.
Ketua Polis Daerah Kuala Muda, Asisten Komisioner Adzli Abu Shah berkata, pihaknya menerima maklumat tentang seorang lelaki yang ditemui mati dalam keadaan berlumuran darah di dalam bilik belakang sebuah rumah teres kira-kira pukul 12.13 tengah hari.
Kata beliau, kejadian disedari rakannya yang terjaga daripada tidur apabila mendengar bunyi mesin pencanai.
“Rakannya yang juga pemilik rumah itu kemudian mendapati bunyi mesin itu berhenti seperti terkena sesuatu sebelum bekalan elektrik terputus,” katanya dalam satu kenyataan di sini hari ini.

Menurut Adzli, lelaki terbabit terus memeriksa seluruh rumahnya sebelum menemui mangsa dalam keadaan meniarap berlumuran darah sehingga memenuhi lantai bilik.
“Sebuah mesin pencanai turut ditemui berhampiran mangsa,” ujarnya.
Ujar beliau, rakan mangsa yang panik kemudian menghubungi isterinya untuk menceritakan kejadian sebelum menghubungi MERS 999.
“Mangsa disahkan meninggal dunia oleh pembantu perubatan dari Hospital Sultan Abdul Halim di sini,” katanya. -K! ONLINE


RON95 dan RON97 naik lima sen, diesel naik tiga sen
Oleh KOSMO!

14 Ogos 2020, 6:40 pm
Oleh SITI A’ISYAH SUKAIMI
PUTRAJAYA – Harga runcit petrol RON95 naik lima sen seliter iaitu RM1.68 seliter daripada RM1.63 seliter berkuat kuasa tengah malam ini sehingga 20 Ogos depan.
Kementerian Kewangan dalam satu kenyataan berkata, pada masa sama harga runcit petrol RON97 turut naik lima seliter iaitu RM1.98 seliter daripada RM1.93 seliter.
“Selain itu, harga runcit diesel pula naik tiga sen seliter iaitu RM1.82 seliter daripada RM1.79 seliter,” katanya di sini hari ini.
Dalam pada itu, Kementerian Kewangan berkata, harga runcit produk petroleum secara mingguan itu ditetapkan menggunakan Mekanisme Harga Automatik (APM).
“Kenaikan ini dipengaruhi oleh perubahan harga minyak yang diproses selari dengan harga minyak mentah dunia pada masa ini.

“Justeru kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


KPDNHEP rampas penjualan sarung tangan getah tiruan
Oleh NOR IDAYU BOSRO

14 Ogos 2020, 5:00 pm
PUTRAJAYA – Kegiatan sebuah premis perniagaan membeli sarung tangan getah yang rosak dan terpakai sebelum dijual semula berjaya ditumpaskan Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) dalam satu operasi pada 12 Ogos lalu.
Pengarahnya, Datuk Iskandar Halim Sulaiman berkata, peniaga barang tiruan di Sri Hartamas, Kuala Lumpur itu didapati membersihkan sarung tangan terpakai sebelum dibungkus semula menggunakan jenama Gloveon Paloma yang berdaftar dengan cap dagang.
“Pemeriksaan yang dijalankan menemukan sebanyak 840 kotak berisi sarung getah tangan tiruan jenama Gloveon Paloma dan 8,280 unit kotak kosong jenama sama.
“Hasil verifikasi awal yang dijalankan oleh wakil pemilik cap dagang berdaftar mendapati kotak sarung tangan getah tersebut disyaki tiruan.
“Semua barang tersebut telah dirampas untuk siasatan lanjut dan nilai rampasan dianggarkan berjumlah RM 42,320,” katanya dalam satu kenyataan akhbar di sini hari ini. – K! ONLINE


Video pergaduhan tular, lima pelajar sekolah menengah ditahan
Oleh KOSMO!

14 Ogos 2020, 5:53 pm
Oleh IVAN AMIRUL
RANAU – Polis menahan seramai lima orang pelajar di sebuah sekolah menengah daerah ini video pergaduhan tular di laman sosial Facebook sejak semalam.
Pergaduhan membabit semua remaja berusia 16 tahun terbabit dipercayai berpunca daripada tindakan mengejek antara satu sama lain.
Ketua Polis Daerah Ranau, Deputi Superintendan Sammy Newton berkata, kita sudah mengambil tindakan berkaitan kes pergaduhan berkenaan selepas menerima laporan daripada seorang pelajar lelaki sekitar pukul 10.40 malam semalam.
Sammy berkata, pergaduhan terbabit berlaku di perhentian bas yang terletak di luar sekolah selepas tamat sesi persekolahan.
“Semua pelajar termasuk seorang pelajar perempuan dipercayai yang merakam pergaduhan berkenaan ditahan untuk siasatan.

“Siasatan lanjut masih dijalankan dan pihak polis meminta orang awam menghentikan penyebaran video terbabit,” katanya.
Terdahulu, klip video berdurasi 15 saat dipercayai dirakam oleh seorang pelajar perempuan memperlihatkan beberapa pelajar lelaki berpakaian seragam sekolah menengah menyaksikan pergaduhan sebelum turut serta memukul seorang pelajar.
Kes disiasat mengikut Seksyen 147 Kanun Keseksaan dan tertuduh boleh dihukum penjara sehingga dua tahun atau denda atau kedua-duanya jika sabit kesalahan. – K! ONLINE


Tengku Sri Laksamana Raja Terengganu mangkat
Oleh MOHD AZLI ADLAN

14 Ogos 2020, 5:43 pm
KUALA TERENGGANU – Tengku Sri Laksamana Raja, Tengku Sulaiman Ibni Almarhum Sultan Ismail Nasiruddin Shah telah mangkat hari ini.
Baginda yang juga ayahanda saudara Sultan Terengganu, Sultan Mizan Zainal Abidin mangkat di Hospital Gleneagles, Kuala Lumpur pada pukul 10.15 pagi.
Setiausaha Sulit Sultan Terengganu, Hadi Hassan berkata, jenazah Tengku Sulaiman di bawa ke Istana Maziah di sini untuk upacara penghormatan terakhir.
“Sultan Terengganu, Sultan Mizan Zainal Abidin, Sultanah Terengganu, Sultanah Nur Zahirah, Yang Dipertuan Muda Terengganu, Tengku Muhammad Ismail dan kerabat diraja yang lain berangkat untuk memberi penghormatan terakhir kepada almarhum.
“Jenazah baginda dijadual dimakamkan di Makam Diraja Masjid Abidin di sini selepas solat Maghrib (hari ini),” katanya dalam satu kenyataan di sini semalam.
Tengku Sulaiman merupakan ayahanda kepada penyanyi Anis Suraya, Shawn Baharin dan Shaharum.

Sementara Anis Suraya yang terkenal dengan lagu ‘Cinta tersimpul rapi’ telah memuat naik status memaklumkan berita dukacita itu di akaun Facebook peribadinya.
“Mohon sedekahkan al-Fatihah dan sama-sama doakan supaya almarhum ayahanda (saya) ditempatkan bersama orang-orang yang beramal soleh,” katanya. – K! ONLINE


keluarga Jenkins mohon siasatan secara telus
Oleh KOSMO!

14 Ogos 2020, 5:16 pm
Oleh NOOR HASLIZA NUSI
GEORGE TOWN – Ahli keluarga Anna Jenkins, 65, memohon pihak polis menjalankan siasatan secara telus berhubung kematian wanita warga Australia itu di negeri ini.
Anak lelakinya, Greg Jenkis, 40, berkata, pihaknya merayu kerjasama daripada pasukan polis susulan keputusan positif hasil ujian asid deoksiribonukleik (DNA) yang diterimanya minggu lalu.
“Kami mahukan keadilan atas kematian ibu saya selepas penemuan tulang dan barangan peribadinya.
“Ini kerana banyak persoalan yang belum terjawab tentang kehilangan ibu saya pada 13 Disember 2017sehinggalah penemuan tulang dan barangan peribadi miliknya Jun lalu,” katanya pada sidang akhbar di sebuah hotel di sini sebentar tadi.
Terdahulu, Greg telah mendapatkan khidmat guaman daripada Firma Guaman Raveen yang berpangkalan di Gelugor di sini bagi menuntut pembelaan atas kematian ibunya yang hampir tiga tahun lalu.

Peguam, S. Raveentharan memberitahu, pihaknya menyerahkan kepada pihak polis untuk menjalankan siasatan lengkap susulan penemuan tulang milik Jenkins sebelum mengambil sebarang tindakan lanjut.
“Beri masa kepada pihak polis untuk menjalankan siasatan secara terperinci termasuk mengumpul bukti penemuan tulang milik wanita warga Australia,” jelasnya.
Pada 11 Ogos lalu, polis Pulau Pinang mengesahkan penemuan tulang pinggul manusia yang ditemui di kawasan hutan tepi Race Course, Jalan Batu Gantung di sini pada 24 Jun lalu sah milik Jenkins.
Hasil perbandingan DNA terhadap sampel tulang manusia dan anak lelaki wanita terbabit menunjukkan keputusan positif.
Pada 14 Disember 2017, polis telah menerima satu laporan kehilangan Jenkis, oleh suaminya setelah mendapati wanita terbabit tidak pulang ke bilik hotel selepas mendapatkan rawatan pergigian di Pulau Tikus sehari sebelum itu.
Bagaimanapun, pada 24 Jun lalu, seorang lelaki telah menjumpai longgokan baju dan satu objek seperti seketul tulang semasa membuat kerja-kerja lanskap di kawasan hutan, Jalan Batu Gantung lalu membawanya ke Balai Polis Kampung Baru sehari kemudian. – K! ONLINE


Enam premis warga asing digempur MPK
Oleh KOSMO!

14 Ogos 2020, 3:46 pm
Oleh ISKANDAR SHAH MOHAMED
KLANG – Kegiatan warga asing menjalankan perniagaan kedai runcit secara haram mengundang padah apabila enam premis mereka digempur Majlis Perbandaran Klang (MPK) di sekitar Klang Sentral di sini, semalam.
Dalam operasi pukul 11 pagi itu, kedai runcit yang menjual barangan keperluan harian serta arak itu disita dan diarahkan ditutup serta-merta oleh pihak berkuasa.
Timbalan Pengarah Penguatkuasa MPK, Shahrul Hazri Abd Majid berkata, operasi dilakukan hasil maklumat pihaknya berhubung kegiatan warga asing menjalankan aktiviti perniagaan tanpa lesen.
“Hasil pemeriksaan terhadap tujuh premis mendapati enam daripadanya dikendalikan oleh warga asing.
“Kesemua premis itu didapati menjalankan perniagaan kedai runcit tanpa lesen perniagaan sah daripada MPK,” katanya kepada pemberita di sini, hari ini.

Kata beliau, sitaan pelbagai barangan di semua premis itu dilakukan mengikut Undang-Undang Kecil (UUK) 3 MPK 2007 dan 2013.
Dalam perkembangan sama, Shahrul Hazri menegaskan MPK akan memperhebatkan operasi bersepadu seumpama bagi memastikan semua peniaga mematuhi peraturan.
“Bagaimanapun, kebanjiran warga asing bukan bukan di bawah bidang kuasa MPK namun kita sentiasa bekerjasama dengan agensi berkaitan dalam menangani isu tersebut.
“Orang ramai yang mempunyai maklumat atau aduan berkaitan premis warga asing di sekitar Klang boleh menyalurkannya di awas.mpklang.gov.my untuk tindakan lanjut,” katanya. -K!ONLINE


Didenda RM4,000 tular gambar teman wanita
Oleh NUZULSHAM SHAMSUDDIN

14 Ogos 2020, 5:32 pm
KUALA LUMPUR – Gara-gara menularkan gambar separuh bogel bekas teman wanitanya dalam laman sosial akaun palsu Instagram, seorang jurutera perisian didenda RM4,000 oleh Mahkamah Majistret di sini sebentar tadi.
Majistret S. Mageswary menjatuhkan hukuman denda itu terhadap Ahmad Firdaus Mohd. Suki,35, selepas tertuduh mengaku salah atas pertuduhan yang disabitkan ke atasnya.
Mahkamah turut memerintahkan Ahmad Firdaus dipenjara empat bulan sekiranya gagal membayar jumlah denda itu dan tertuduh membayarnya.
Mengikut pertuduhan, Ahmad Firdaus didakwa telah viralkan gambar separuh bogel melalui Instagram yang merupakan akaun palsu atas nama mangsa yang berusia 31 tahun. Kesalahan itu didakwa dilakukan di sebuah unit pangsapuri di Bandar Baru Sentul di sini pukul 1 pagi pada 6 Ogos lalu.
Berikutan itu pertuduhan dikemukakan mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya sekali jika sabit kesalahan.
Terdahulu, Timbalan Pendakwa Raya Hanis Anisha Jamilludin memohon mahkamah mengenakan hukuman setimpal kerana tindakan tertuduh itu telah mengaibkan maruah mangsa termasuk melibatkan maruah seorang perempuan.

Bagaimanapun tertuduh yang diwakili peguam Muhammad Rhastdan Abdul Wahab memohon mahkamah mengenakan hukuman ringan dengan alasan kes itu merupakan kesalahan pertama selain pengakuan salah tertuduh telah menjimatkan masa mahkamah.
“Tertuduh merupakan penganggung utama keluarganya termasuk menjaga ibu bapa yang sakit,” katanya.
Mengikut fakta kes, pada hari kejadian iaitu pada telah berlaku perselisihan faham antara mereka apabila mangsa ingin memutuskan hubungan cinta.
Pada sama tertuduh telah mengatakan kepada mangsa bahawa dia akan menularkan gambar separuh bogel mangsa.
Ekoran itu mangsa kemudian telah membuat satu laporan polis berhubung tindakan tertuduh itu. -K! ONLINE


Pengarah kanan MBSA direman
Oleh KOSMO!

14 Ogos 2020, 3:59 pm
Oleh MOHD. HUSNI MOHD. NOOR
PUTRAJAYA – Seorang pengarah kanan Majlis Bandaraya Shah Alam (MBSA) ditahan reman enam hari bermula hari ini bagi membantu siasatan kes rasuah kerana melindungi premis perniagaan haram di sekitar Sungai Buloh.
Perintah tahanan reman sehingga 19 Ogos itu dikeluarkan Majistret Shah Wira Abdul Halim di Mahkamah Majistret Putrajaya, petang tadi selepas membenarkan permohonan Suruhanjaya Pencegahan Rasuah Malaysia (SPRM).
Terdahulu, suspek berusia 59 tahun itu tiba di pekarangan Kompleks Istana Kehakiman kira-kira pukul 3.07 petang diiringi pegawai SPRM dengan berpakaian lokap warna oren serta tangan bergari.
Menurut sumber, suspek ditahan di Ibu Pejabat SPRM Putrajaya kira-kira pukul 10.15 pagi tadi selepas hadir memberi keterangan.
Timbalan Ketua Pesuruhjaya (Operasi) Datuk Ahmad Khusairi Yahaya ketika dihubungi mengesahkan tangkapan itu.

Terdahulu, majistret sama turut mengeluarkan perintah tahanan reman selama enam hari kepada tiga penguatkuasa MBSA berusia 40 hingga 43 tahun bagi membantu siasatan kes sama.
Pada Rabu dan Khamis lalu, enam individu termasuk lima penguat kuasa MBSA dan seorang peniaga rokok seludup warga Aceh ditahan reman selama tujuh hari bagi membantu siasatan kes sama.
Setakat hari ini, 10 individu ditahan SPRM bagi membantu kes berkenaan iaitu sembilan pegawai penguat kuasa MBSA dan seorang peniaga rokok seludup warga Aceh. -K! ONLINE


Covid-19: 20 kes baharu, satu lagi kluster di Kedah dikesan
Oleh NOR IDAYU BOSRO

14 Ogos 2020, 5:24 pm
PUTRAJAYA – Kes jangkitan Covid-19 dalam negara naik mendadak hari ini dengan merekodkan 20 kes menjadikan jumlah kumulatif kes keseluruhan sebanyak 9,149 kes.
Ketua Pengarah Kesihatan, Datuk Dr. Noor Hisham Abdullah berkata, daripada 20 kes baharu itu, 13 kes membabitkan penularan tempatan manakala tujuh kes adalah kes import yang mendapat jangkitan di luar negara.
“Kes baharu Covid-19 hari ini meningkat kepada 20 kes termasuk 11 kes daripada Kluster Tawar di Baling, Kedah.
“Satu lagi kluster baharu dikesan, Kluster Muda, juga di Kedah,” katanya dalam kenyataan akhbar hari ini. -K! ONLINE


Dakwaan penutupan laluan di Gerik tidak benar – Polis
Oleh MUHAMAD TARMIZE MOHD NOR

14 Ogos 2020, 5:38 pm
GERIK – Tular satu mesej di media sosial Facebook dan aplikasi WhatsApp apabila terdapat dakwaan laluan sempanan negeri di Jalan Gerik-Kupang, Gerik ke Baling, Kedah ditutup selepas wujud Kluster Tawar di Kedah akibat koronavirus (Covid-19).
Mesej tersebut antara lain menyebut operasi penutupan jalan simpang berhampiran Restoren Salim Kari Kepala Ikan ke Baling berikutan kes Covid-19 yang semakin meningkat di Tawar, Kedah.
Perkara tersebut bagaimanapun dinafikan polis sebelum menjelaskan gambar yang tular berkenaan merupakan operasi bersepadu yang dijalankan pihaknya semalam.
Ketua Polis Daerah Gerik, Superintendan Zulkifli Mahmood berkata, operasi bersepadu tersebut hanya diadakan pada waktu tertentu untuk pemeriksaan termasuk kesalahan lalu lintas yang dilakukan pengguna jalan raya.
“Polis sedang mengesan individu yang menyebarkan berita palsu berkenaan.
“Orang ramai diingatkan agar tidak menyebarkan sesuatu yang tidak benar kerana boleh dikenakan tindakan di bawah Akta Komunikasi dan Multimedia 1988,” katanya.

Tambah Zulkifli, orang ramai juga diminta mendapatkan keterangan dan maklumat sahih melalui Bilik Gerakan Ibu Pejabat Polis Daerah Gerik di talian 05-791 1222.
Selasa lalu, Kementerian Kesihatan Malaysia memaklumkan wujud kluster baru berkaitan Covid-19 yang diberi nama Kluster Tawar apabila 10 kes pertama dikesan sebelum sembilan lagi kes positif wabak tersebut semalam dan 11 lagi positif pada hari ini. – K! ONLINE


80 penjaja tidak berlesen diminta sertai program penyusunan semula
Oleh KOSMO!

14 Ogos 2020, 4:32 pm
Oleh ISKANDAR SHAH MOHAMED
SHAH ALAM – Majlis Bandaraya Shah Alam (MBSA) meminta lebih 80 penjaja dan peniaga kecil tidak berlesen di sekitar Bandar Baru Sungai Buloh menyertai program penyusunan semula golongan itu pada esok dan Ahad ini.
Datuk Bandar Shah Alam, Datuk Haris Kasim berkata, objektif program yang dilaksanakan di Dewan Meranti kawasan itu bertujuan memberi peluang kepada mereka untuk memiliki lesen secara sah.
“Jabatan Pelesenan MBSA akan membuka kaunter yang menawarkan permit sementara manakala Jabatan Bangunan memberi penerangan cara memohon tambahan struktur premis perniagaan.
“Semua pemohon lesen dalam program itu akan dikenakan harga lebih murah berbanding biasa dan mereka boleh terus memohon kebenaran melalui kaunter yang disediakan,” katanya ketika dihubungi di sini, hari ini.
Mengulas lanjut, beliau berkata, program bermula pukul 8 pagi hingga 4 petang itu turut mendapat kerjasama Ahli Dewan Undangan Negeri (ADUN) Paya Jaras, Mohd Khairuddin Othman.

“Wakil Jabatan Perancangan MBSA juga akan turut memberi penerangan berhubung aspek kebenaran merancang manakala Jabatan Kesihatan berkaitan kebersihan dan keselamatan makanan,” katanya.
Media sebelum ini melaporkan pendedahan pemilik Hot Burger, Asri Janggut mendakwa pihak berkuasa tempatan (PBT) dan polis bersikap ‘pilih kasih’ terhadap peniaga-peniaga di sekitar Bandar Baru Sungai Buloh mengejutkan pelbagai pihak.
Susulan itu, satu operasi bersepadu melibatkan Majlis Bandaraya Shah Alam (MBSA), Polis Diraja Malaysia (PDRM), Jabatan Imigresen, Jabatan Kastam, Suruhanjaya Pencegahan Rasuah Malaysia (SPRM), Tenaga Nasional Berhad (TNB) dan Air Selangor dijalankan kelmarin bagi ‘membersihkan’ kawasan tersebut.
MBSA menjalankan operasi sita dan roboh susulan serbuan terhadap premis judi haram dan peniaga warga asing, termasuk rokok seludup, di kawasan itu.
Sebanyak 101 notis terhadap premis yang membina struktur tambahan tanpa izin turut dikeluarkan mengikut Akta Jalan, Parit dan Bangunan 1974. -K!ONLINE


Bagi Inspektor rasuah, dua beradik didenda RM20, 000
Oleh KOSMO!

14 Ogos 2020, 3:05 pm
Oleh DIYANATUL ATIQAH ZAKARYA
MELAKA – Padah memberi suapan sebanyak RM4, 500 kepada seorang Inspektor, dua beradik didenda RM20, 000 dan dipenjara sehari oleh Mahkamah Sesyen di sini, hari ini.
Hakim Datuk Mohd. Nasir Nordin menjatuhkan hukuman itu terhadap tertuduh Wong Chee Wei, 42, dan kakaknya, Wong Choy Shun, 43, selepas mereka mengaku bersalah atas pertuduhan pilihan.
Mengikut pertuduhan, tertuduh didapati secara bersama-sama telah memberi suatu suapan iaitu wang tunai sebanyak RM4, 500 kepada seorang Inspektor dari Ibu Pejabat Polis Daerah Melaka Tengah.
Tindakan itu sebagai dorongan untuk tidak menjalankan tindakan undang-undang ke atas Chee Wei atas kesalahan memiliki peralatan polis tanpa kebenaran mengikut Seksyen 89(a) Akta Polis 1967.
Perbuatan itu dilakukan tertuduh kira- kira pukul 4 petang di Balai Polis Melaka Tengah, pada 23 Julai 2019.

Bagi kesalahan itu, tertuduh didakwa mengikut Seksyen 214 Kanun Keseksaan dan dibaca bersama Seksyen 34 yang memperuntukkan hukuman penjara maksimum tiga tahun dan boleh dikenakan denda, jika sabit kesalahan.
Berdasarkan fakta kes, kesalahan tersebut telah dilakukan tertuduh di bilik trial bersaksikan lapan orang saksi di tempat kejadian di mana enam daripada adalah anggota polis di balai terbabit dan dua orang awam.
Terdahulu, Peguam Vinson Tay dan Gan Seong Kim yang mewakili kedua-dua tertuduh merayu agar hukuman ringan diberikan dengan alasan anak guam mereka telah insaf selain ia merupakan kesalahan pertama.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Irwan Shah Abdul Samat bagaimanapun memohon hukuman berat dikenakan dengan mengambil kira kesalahan dilakukan tertuduh adalah serius dan faktor kepentingan awam.
Irwan turut memohon kepada mahkamah supaya wang tunai RM4, 500 dilucut hak kepada kerajaan.
Selepas mendengar hujah kedua pihak mahkamah kemudian menjatuhkan hukuman denda sebanyak RM10, 000 dan penjara sehari bagi setiap tertuduh atau enam bulan penjara jika gagal membayar denda tersebut.
Kedua-dua mereka kemudian membayar denda keseluruhan sebanyak RM20, 000 itu. -K! ONLINE


Lebih 600 pegawai, anggota polis bertugas pada hari penamaan calon PRK DUN Slim esok
Oleh MUHAMAD TARMIZE MOHD NOR

14 Ogos 2020, 2:47 pm
TANJUNG MALIM – Polis Diraja Malaysia akan menempatkan lebih 600 pegawai dan anggotanya pada hari penamaan calon sempena Pilihan Raya Kecil (PRK) Dewan Undangan Negeri (DUN) Slim esok.
Ketua Polis Daerah Muallim, Superintendan Sulizmie Affendy Sulaiman berkata, polis juga akan menutup sementara laluan masuk ke tempat penamaan calin di Majlis Daerah Tanjung Malim di sini bermula jam 6.30 oagi sehingga proses penamaan calon selesai.
“Penutupan jalan dibuat bagi memastikan proses penamaan calon berjalan dengan lancar.
“Jalan yang terlibat ialah simpang masuk ke MDTM dari Jalan Persekutuan berhadapan Petronas Behrang 2020 dan lalyan masuk ke MDTM melalui Jalan Wawasan Mesra Perdana,” katanya pada sidang akhbar di Ibu Pejabat Polis Daerah (IPD) Muallim di sini hari ini.
Tambah Sulizmie Affendy, polis telah menetapkan laluan masuk ke pusat penamaan calon bagi Barisan Nasional (BN) adalah melalui Jalan Wawasan Mesra Perdana manakala calon lain yang bertanding boleh menggunakan laluan di Jalan Persekutuan.
“Dua sekatan jalan raya juga akan dibuat di Jalan Persekutuan di Kilometer 117 menghala selatan dan Kilometer 121 arah utara bagi mengelak sebarang aktiviti perarakan dan berkumpul oleh penyokong parti yang bertanding.

“Sepanjang proses penamaan calon, segala aktiviti berkumpul dan perarakan oleh penyokong parti tidak dibenarkan di semua tempat,” katanya.
Katanya, polis hanya membenarkan tiga orang sahaja iaitu calon dan seorang pencadang serta seorang penyokong untuk masuk ke pusat penamaan selaras dengan prosedur operasi standard (SOP) pencegahan koronavirus (Covid-19) bagi pelaksanaan PRK yang dikeluarkan Suruhanjaya Pilihan Raya (SPR).
“Kita tidak teragak-agak untuk mengambil apa-apa tindakan bagi menyuraikan kumpulan ini menerusi pasukan petugas yang telah ditempatkan.
“Polis turut mengingatkan kepada parti bertanding untuk mendapatkan kebenaran dan permit polis bagi sebarang aktiviti ceramah dan kempen pilihan raya ini,” katanya.
Katanya lagi, hanya ceramah dan kempen secara bergerak menggunakan kenderaan sahaja yang perlu mendapatkan permit polis manakala kempen rumah ke rumah pula hanya perlu mematuhi SOP ditetapkan selain mencatat rumah yang dikunjungi.
Seramai 277 anggota polis terlibat dalam pengundian awal yang dijadualkan pada 25 Ogos depan di IPD Muallim.
PRK DUN Slim yang melibatkan 23,094 pengundi berdaftar akan diadakan pada 29 Ogos depan berikutan kematian penyandangnya, Datuk Mohd. Khusairi Abdul Talib, 59, pada 15 Julai lalu. -K! ONLINE


Lebih 300 penduduk Tawar buat saringan
Oleh KOSMO!

14 Ogos 2020, 3:22 pm
Oleh NORLIA RAMLI
BALING – Lebih 300 penduduk di empat buah kampung di Mukim Tawar di sini membuat saringan Covid-19 bagi Kluster Tawar di Klinik Kesihatan Tawar di sini hari ini.
Empat kampung terlibat adalah Kampung Baru, Taman Sheikh Fadzir, Pekan Tawar dan Kampung Naga Belakang Sekolah Cina.
Tinjauan mendapati penduduk dilihat mula hadir membuat saringan di klinik kesihatan tersebut sejak pukul 8 pagi tadi.
Ketua Polis Daerah Baling, Superintendan Syed Basri Syed Ali berkata, pemantauan akan terus dilakukan di empat kampung tersebut termasuk memastikan penduduk yang mempunyai kontak rapat atau kaitan dengan kluster berkenaan membuat saringan.
“Setakat ini kita belum menerima arahan untuk melaksanakan Perintah Kawalan Pergerakan Diperketatkan (PKPD) Secara Pentadbiran (Temco) yang mana keadaan pada ketika masih terkawal,” katanya ketika ditemui di klinik kesihatan tersebut di sini hari ini.

Beliau pada masa sama menasihati semua penduduk di Baling terutama dalam Mukim Tawar agar mematuhi semua prosedur operasi standard (SOP) termasuk menjaga kebersihan diri, memakai pelitup muka dan melakukan penjarakan fizikal.
Sementara itu, Pegawai Khas Ahli Parlimen Baling, A. Maniwill, 54, berkata, penduduk yang diarahkan untuk melakukan saringan agar berbuat demikian dengan segera.
“Bagi penduduk yang diarahkan menjalani kuarantin di rumah, kita akan menghulurkan bantuan makanan dari semasa ke semasa bagi meringankan beban mereka,” katanya.-K! ONLINE


Penganggur didakwa tipu darjah Mahkota Pahang
Oleh MOHD YUNUS YAKKUB

14 Ogos 2020, 3:13 pm
KLANG – Seorang penganggur yang menyamar dengan gelaran Datuk didakwa di dua Mahkamah Majistret berasingan di sini hari ini atas empat pertuduhan termasuk dua daripadanya menipu dan memperdayakan mendapatkan darjah kebesaran Mahkota Pahang pada 10 Jun hingga 13 Julai tahun ini.
Tertuduh, V.Vicknes, 37, bagaimanapun mengaku tidak bersalah atas semua pertuduhan yang dibacakan di hadapan Majistret Solehah Noratikah Ismail dan Majistret Roslizi Sulaiman.
Bagi dua pertuduhan di hadapan Majistret Solehah, Vicknes yang menggelar dirinya ‘Datuk Naresh’ didakwa memperdayakan seorang lelaki berusia 59 tahun bagi menguruskan biasiswa pengajian dua anaknya dan urusan darjah kebesaran Mahkota Parang dengan nilai keseluruhan 12,200 yang dimasukkan akaun milik tertuduh.
Selain itu, bapa kepada seorang anak itu turut dituduh bagi penawaran kenderaan istana Pahang sehingga mendorong mangsa memindahkan wang RM57,450 ke dalam empat akaun berasingan milik Vicknes.
Ketiga-tiga perbuatan itu dilakukan tertuduh di Taman Berkeley dan Bandar Baru Klang di antara 10 Jun hingga 13 Julai tahun ini.
Vicknes yang tidak diwakili peguam juga didakwa di hadapan Majistret Roslizi kerana memperdayakan seorang lagi lelaki berusia 61 tahun sebanyak RM11,500 yang dimasukkan ke akaun milik individu lain bagi menguruskan darjah kebesaran Mahkota Pahang.

Kesalahan itu dilakukan di Taman Berkeley antara 15 Jun hingga 1Julai tahun ini.
Justeru, dia boleh dihukum penjara sehingga 10 tahun, sebatan dan denda sekiranya disabitkan kesalahan bagi setiap pertuduhan mengikut Seksyen 420 Kanun Keseksaan.
Kes dikendalikan Timbalan Pendakwa Raya, Evangelin Simon Silvaraj dan Ermadieyani Ismadi.
Pada kedua-dua prosiding itu, tertuduh memohon jaminan dikurangkan susulan dia dan isterinya tidak bekerja selain perlu menyara seorang anak dan ibu.
Majistret Solehah kemudiannya menetapkan jaminan RM15,000 dengan seorang penjamin daripada ahli keluarga, pasport diserahkan kepada mahkamah serta perlu melapor diri setiap bulan di balai bolis berhampiran.
Manakala, Majistret Roslizi menetapkan tertuduh dijamin RM4,000.
Tarikh sebutan bagi kedua-dua kes ditetapkan pada 21 dan 30 September hadapan. -K!ONLINE


Penganggur didakwa pukul anggota polis hingga parah
Oleh KOSMO!

14 Ogos 2020, 2:54 pm
Oleh DIYANATUL ATIQAH ZAKARYA
MELAKA – Seorang penganggur didakwa di Mahkamah Majistret di sini hari ini atas pertuduhan menendang anggota polis sehingga menyebabkan cedera parah pada minggu lalu.
Tertuduh, Saiful Azira Anuar, 28, bagaimanapun mengaku tidak bersalah sebaik sahaja pertuduhan dibacakan oleh jurubahasa di hadapan Majistret Teoh Shu Yee.
Mengikut pertuduhan, tertuduh didakwa dengan sengaja telah menyebabkan cedera parah terhadap Koperal Mohamad Hafiz Abu Bakar dengan cara menendang tulang rusuk mangsa ketika beliau sedang menjalankan tugas sebagai anggota pengawal lokap Balai Polis Melaka Tengah.
Kesalahan itu dilakukan tertuduh kira-kira pukul 8.30 malam di hadapan sebuah lokap di balai tersebut 9 Ogos lalu.
Bagi kesalahan itu, tertuduh didakwa mengikut Seksyen 333 Kanun Keseksaan yang memperuntukkan hukuman penjara maksimum 10 tahun dan boleh dikenakan denda.

Tertuduh juga didakwa atas pertuduhan melakukan khianat dengan mencabut dan mematahkan papan lantai sel lokap balai polis sama sehingga menyebabkan kerugian sebanyak RM25.
Sabit kesalahan tertuduh boleh dikenakan hukuman penjara maksimum dua tahun atau denda atau kedua-duanya sekali mengikut Seksyen 427 Kanun Keseksaan.
Terdahulu, pendakwaan yang dikendalikan Timbalan Pendakwa Raya Puteri Nor Nadia Mohamed Iqbal mencadangkan jaminan sebanyak RM15, 000 bagi kedua-dua pertuduhan.
Tertuduh yang tidak diwakili peguam bagaimanapun merayu jaminan rendah diberikan dengan alasan telah diberhentikan kerja ekoran pendemik Covid-19 dan perlu menanggung tiga orang anak yang masih kecil.
Mahkamah kemudian membenarkan tertuduh diikat jamin sebanyak RM5, 000 dengan seorang penjamin dan menetapkan tarikh 19 Oktober depan sebagai sebutan semula kes.-K! ONLINE


Didenda RM3,000 ugut bunuh ibu
Oleh KOSMO!

14 Ogos 2020, 3:42 pm
Oleh RIZANIZAM ABDUL HAMID
MELAKA – Tindakan luar batasan seorang anak yang mengugut bunuh ibunya Selasa lalu terbalas apabila dihukum denda RM3,000 atau empat bulan penjara oleh Mahkamah Majistret, di sini hari ini.
Majistret Muhammad Nazrin Ali Rahim menjatuhkan hukuman itu terhadap S. Anthony Zachary, 46 yang mengaku bersalah selepas pertuduhan dibacakan jurubahasa mahkamah.
Tertuduh yang masih bujang dan tidak mempunyai pekerjaan itu mengaku salah mengugut bunuh ibu kandungnya S. Mary Grace, 67.
Kejadian berlaku di rumah beralamat No 34, Jalan Bayan 12 Taman Bukit Katil, Melaka pada pukul 8.30 pagi 11 Ogos lalu.
Mengikut pertuduhan, tertuduh telah melakukan ugutan jenayah dengan mengatakan jika mahu hubungi polis atau hantar ke hospital saya akan bunuh kamu.

Bagi kesalahan itu, tertuduh yang tidak diwakili peguam didakwa mengikut Seksyen 506 Kanun Keseksaan berdepan hukuman penjara sehingga tujuh tahun atau denda atau kedua-duanya sekali, jika sabit kesalahan.
Terdahulu, tertuduh merayu hanya dikenakan denda dan tidak dipenjara kerana tidak bermaksud mahu membunuh ibunya dan dalam keadaan tertekan ketika kejadian.
Timbalan Pendakwa Raya, Intan Lyiana Zainal Abidin bagaimanapun meminta mahkamah menjatuhkan hukuman setimpal kerana mangsa adalah ibu kandung tertuduh.
Muhammad Nazrin kemudian menjatuhkan hukuman denda RM3,000 atau empat bulan penjara jika gagal membayar denda.
Sementara itu, dalam mahkamah berasingan, seorang penganggur, Kamaluddin Lukman, 25, mengaku tidak bersalah atas pertuduhan mengugut untuk membunuh bapa dan abang kandungnya, 11 Ogos lalu.
Tertuduh membuat pengakuan itu selepas pertuduhan dibacakan terhadapnya di hadapan Majistret Mohamad Izwan Mohamed Noh.
Mengikut pertuduhan didakwa menakutkan secara jenayah berbentuk ugutan secara lisan mengeluarkan kata-kata ‘aku potong kamu semua’ sambil menghayunkan parang kepada bapa kandung Lukman Mydin, 54, dan abang kandungnya Kamaruddin Lukman, 25.
Dia didakwa melakukan kesalahan itu di rumah bernombor 7, Jalan Jasa Merdeka 26, Taman Dato Tamby Chik Karim, Batu Berendam, Melaka kira-kira pukul 3.30 petang 11 Ogos lalu.
Tertuduh yang tidak diwakili peguam didakwa mengikut Seksyen 506 Kanun Keseksaan berdepan hukuman penjara sehingga tujuh tahun atau denda atau kedua-duanya sekali, jika sabit kesalahan.
Pendakwaan dikendalikan Timbalan Pendakwaraya Raudhah Mazman.
Mohamad Izwan kemudian membenarkan tertuduh diikat jamin RM3,000 dengan syarat tambahan penjamin adalah bapa atau abangnya dan menetapkan 9 September ini untuk sebutan semula kes.-K! ONLINE


139 tabika, taska KEMAS di Kedah ditutup
Oleh KOSMO!

14 Ogos 2020, 3:17 pm
Oleh NOR SHAFAWATI YUP
SEREMBAN – Sebanyak 139 buah Taman Bimbingan Kanak-Kanak (Tabika) dan Taman Asuhan Kanak-Kanak (Taska) Jabatan Kemajuan Masyarakat (KEMAS) di Kedah diarahkan tutup sebagai langkah awal pencegahan Covid-19 yang semakin menular di negeri itu.
Ketua Pengarah KEMAS, Datuk Mohamad Yasid Bidin berkata, penutupan taska dan tabika KEMAS itu melibatkan seramai 2,747 pelajar.
“Tujuan penutupan tabika dan taska KEMAS di Kedah ini lebih kepada peringkat berhati-hati dan langkah awal pencegahan Covid-19.
“Proses sanitasi juga telah dilakukan oleh pihak guru dan jawatankuasa sedia ada walaupun tiada kes dilaporkan, tabika dan taska kita sebenarnya bersih dan selamat,” katanya.
Beliau berkata demikian pada sidang akhbar selepas Majlis Penyampaian Sijil Penghargaan kepada Sukarelawan Penyedia Peralatan Perlindungan Diri (PPE) KEMAS Negeri Sembilan untuk petugas Kementerian Kesihatan Malaysia.

Baru-baru dilaporkan terdapat kes baharu Covid-19 daripada kluster ‘Sivagangga’ dan ‘Tawar’ di Kedah.
Dalam pada itu, mengulas mengenai kehadiran pelajar tabika dan taska KEMAS, Mohamad Yasid berkata, pihaknya masih menetapkan sistem kedatangan secara bergilir iaitu hanya 50 peratus daripada jumlah kanak-kanak yang hadir dalam sehari berikutan saiz ruang pembelajaran yang terhad bagi membolehkan jarak sosial satu meter diamalkan.
“Kita memang ada menerima rungutan daripada ibu bapa disebabkan masalah ini (kedatangan pelajar secara bergilir) memandangkan sekarang tiada lagi sistem bekerja dari rumah dan mereka terpaksa mengambil cuti.
“Harap ibu bapa bersabar dan kita akan tunggu arahan daripada Kementerian Kesihatan selepas tamat Covid-19 supaya tabika dan taska Kemas dapat beroperasi sepenuhnya seperti sebelum ini,” katanya.
Terdahulu pada majlis tersebut, Mohamad Yasid telah menyampaikan sijil penghargaan kepada 94 sukarelawan KEMAS yang terdiri daripada 39 kakitangan KEMAS Negeri Sembilan dan 55 peserta Kelas Jahitan KEMAS Negeri Sembilan yang menyumbang tenaga menyiapkan 2,452 set PPE untuk kegunaan petugas hospital.
Sebanyak tiga usahawan juga telah menerima bantuan RM10,000 melalui Program Peningkatan Pendapatan di bawah Kementerian Luar Bandar membantu peniaga kecil yang membeli bahan atau peralatan untuk memajukan perniagaan mereka.


Nenek didakwa pukul cucu empat tahun
Oleh KOSMO!

14 Ogos 2020, 2:59 pm
Oleh DIYANATUL ATIQAH ZAKARYA
MELAKA – Seorang nenek didakwa di Mahkamah Sesyen di sini hari ini atas pertuduhan memukul cucu kandungnya berusia empat tahun sehingga cedera pada hujung tahun lalu.
Tertuduh, K. Chilvi, 52, bagaimanapun mengaku tidak bersalah sebaik sahaja pertuduhan dibacakan oleh jurubahasa mahkamah di hadapan Hakim Elesabet Paya Wan.
Mengikut pertuduhan, tertuduh didakwa dengan sengaja telah menyebabkan kecederaan di bahagian kaki mangsa, yang juga merupakan cucu lelakinya berusia empat tahun dengan cara memukulnya menggunakan sebatang rotan berbulu ayam.
Kesalahan itu dilakukan tertuduh kira-kira pukul 10 pagi di sebuah rumah di Taman Cheng Mutiara pada awal November tahun lalu.
Sabit kesalahan tertuduh boleh dikenakan hukuman penjara maksimum 10 tahun atau dengan denda atau dengan sebat atau dengan mana-mana dua daripada hukuman itu mengikut Seksyen 324 Kanun Keseksaan.

Terdahulu, pendakwaan yang dikendalikan Timbalan Pendakwa Hayatul Wirdah Mohd. Yunos mencadangkan jumlah jaminan sebanyak RM20, 000 beserta syarat tambahan tertuduh tidak mengganggu mangsa sepanjang prosiding mahkamah berjalan.
Peguam Ramalingam Karuppiah yang mewakili tertuduh bagaimanapun merayu jaminan rendah diberikan dengan alasan anak guamnya tidak bekerja dan telah memberikan kerjasama yang baik sepanjang siasatan.
Selepas mendengar rayuan kedua pihak, mahkamah membenarkan ikat jamin sebanyak RM8, 000 dengan seorang penjamin berserta syarat tambahan tertuduh tidak mendekati mangsa dan melapor diri di balai polis berdekatan sehingga kes selesai.
Beliau turut menetapkan 15 September depan sebagai sebutan semula kes.-K! ONLINE
Habis.


Sindiket pemalsuan dokumen didalangi warga Bangladesh tumpas
Oleh NOR IDAYU BOSRO

14 Ogos 2020, 3:10 pm
PUTRAJAYA – Jabatan Imigresen (JIM) berjaya membongkar rangkaian sindiket pemalsuan pasport yang didalangi oleh lelaki warganegara Bangladesh dalam satu operasi khas yang dijalankan pada 10 Ogos lalu.
Ketua Pengarahnya, Datuk Khairul Dzaimee Daud berkata, pihaknya menemui pelbagai dokumen palsu termasuk sembilan pasport Bangladesh, empat pelekat Pas Lawatan Kerja Sementara (PLKS) dalam satu serbuan di sebuah premis kediaman di Jalan Klang Lama, Selangor.
Beliau berkata, satu komputer riba, satu mesin pencetak dan pelbagai peralatan untuk membuat pasport palsu turut disita selaik sebuah kereta Nissan Sentra milik suspek.
“Suspek seorang lelaki Bangladesh yang berusia 39 tahun didapati sudah tinggal di Malaysia selama 10 tahun dengan menggunakan PLKS dalam sektor perkhidmatan.
“Dia mula menjalankan aktiviti pemalsuan dokumen sejak setahun lalu dan dipercayai mampu mengaut keuntungan sebanyak RM8,000 hingga RM10,000 sebulan hasil jualan dokumen terbabit dengan semua hasil dihantar ke Bangladesh,” katanya dalam satu kenyataan di sini hari ini.
Mengulas lanjut, Khairul Dzaimee berkata, suspek mengenakan bayaran RM300 bagi satu pelekat PLKS palsu manakala RM100 bagi satu naskah pasport palsu.

Beliau berkata, modus operandi yang digunakan ialah dengan menjalankan kegiatan kereta sewa tidak berlesen atau ‘teksi sapu’ dan giat mencari pelanggan di sekitar Kuala Lumpur.
“Suspek akan menawarkan pelekat PLKS serta pasport palsu kepada warga Bangladesh bagi memudahkan mereka mendapatkan pekerjaan di Malaysia.
“Ini kerana majikan takut untuk mengambil pekerja asing yang tiada pasport,” katanya.
Khairul Dzaimee berkata, sindiket itu berjaya dikesan hasil risikan selama dua bulan menerusi beberapa siri tangkapan yang telah dilakukan terhadap rangkaian sindiket pemalsuan dokumen aktif di kawasan Lembah Klang.
Katanya, dalam satu serbuan berasingan ke atas sebuah premis kediaman di Cheras pada 9 Julai lalu mendapati lokasi itu dijadikan tempat membuat dokumen palsu yang seterusnya membawa kepada pembongkaran rangkaian sindiket berkenaan.
“Dalam serbuan tersebut, dua lelaki Bangladesh dan satu wanita warganegara Mongolia ditangkap kerana terlibat dalam sindiket itu,” katanya.
Beliau berkata, suspek telah ditangkap kerana melakukan kesalahan di bawah Seksyen 55D Akta Imigresen 1959/63 kerana memalsukan pas PLKS.
“Jika sabit kesalahan boleh dikenakan denda tidak kurang dari RM30,000 dan penjara tidak kurang lima tahun serta boleh dikenakan tidak lebih enam sebatan,” katanya. -K! ONLINE


Ahmad Maslan gagal lagi gugur dua pertuduhan
Oleh NUZULSHAM SHAMSUDDIN

14 Ogos 2020, 3:27 pm
KUALA LUMPUR – Mahkamah Tinggi di sini sebentar tadi menolak permohonan Datuk Seri Ahmad Maslan untuk membuat semakan bagi keputusan Mahkamah Sesyen yang tidak membenarkan beliau dibebaskan daripada dua pertuduhan gagal mengisytiharkan RM2 juta wang yang diterima daripada Datuk Seri Najib Tun Razak dan memberi pernyataan palsu.
Pesuruhjaya Kehakiman Datuk Aslam Zainuddin membuat keputusan itu selepas mendapati Mahkamah Sesyen tidak terkhilaf dalam menolak kedua-dua permohonan Ahli Parlimen Pontian itu untuk membatalkan pertuduhan terhadapnya.
“Dalam kes ini mahkamah mendapati tiada kesilapan yang dibuat di mahkamah rendah. Oleh itu mahkamah menetapkan untuk tidak menggunakan kuasa untuk semakan kehakiman bagi keputusan di mahkamah rendah,” katanya.
Terdahulu, peguam Hamidi Mohd Noh yang mewakili Ahmad, 54, selaku pemohon berkata antara alasan yang digunapakai Mahkamah Sesyen yang menolak untuk membatalkan pertuduhan yang dihadapi anak guamnya adalah kerana permohonan tersebut adalah
pramatang adalah tidak tepat.
“Tujuan permohonan kami adalah bagi mendapatkan kebenaran Yang Arif (untuk membuat semakan) untuk memastikan sekiranya Mahkamah Sesyen telah melakukan kekhilafan. Dalam kes ini, tiada sebarang notis atau arahan dikeluarkan terhadap anak guam saya yang menyatakan kelewatan beliau dalam membuat pembayaran dan sebagainya,” kata peguam itu.
Sementara itu, Timbalan Pendakwa Raya Mohd. Mukhzany Fariz Mohd. Mokhtar berkata pihaknya telah memfailkan notis bantahan berhubung permohonan tersebut dengan alasan keputusan  membuat semakan ini adalah tidak berasas kerana ia adalah penyalahgunaan proses kuasa.

Pada 24 Julai lalu, Mahkamah Sesyen menolak permohonan pembatalan pertuduhan yang dihadapi Setiausaha Agung UMNO itu selepas berpuas hati permohonan tersebut adalah pramatang.
Mengikut pertuduhan pertama Ahmad, didakwa menerima wang RM2 juta daripada Najib, yang dipercayai sebagai hasil aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu telah ditunaikan sendiri oleh Ahmad, pada hari yang sama.
Kesalahan itu didakwa dilakukan di LHDN Cawangan Duta, Kompleks Pejabat Kerajaan, Jalan Tuanku Abdul Halim pada 30 April 2014.
Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.
Bagi pertuduhan kedua, Ahmad dituduh memberi penyataan palsu kepada SPRM ketika percakapannya dirakam oleh pegawai penyiasat SPRM iaitu Ketua Penolong Kanan Penguasa Mohd Zairi Zainal, berhubung isu itu di bilik sidang media, Bangunan Parlimen, Jalan Parlimen, di sini antara pukul 2.45 petang hingga 3.30 petang pada 4 Julai 2019.
Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.K!ONLINE


‘Mak cik gelang pink’ dihukum penjara sehari, denda RM8,000
Oleh MUHAMAD TARMIZE MOHD NOR

14 Ogos 2020, 11:39 am
IPOH – Padah ingkar arahan perintah pengawasan dan pemerhatian untuk kuarantin diri di rumah koronavirus (Covid-19), seorang wanita warga emas dijatuhi hukuman penjara selama sehari dan denda RM8,000 oleh Mahkamah Majistret di sini hari ini.
Majistret Nabihah Mohd. Noor menjatuhkan hukuman berkenaan selepas tertuduh, Nur Emah Mohamad Hashim, 72, mengaku bersalah selepas pertuduhan terhadapnya dibacakan.
Nur Emah yang memakai jubah serba hitam dilihat tertunduk dan menangis ketika hukuman terhadapnya dibacakan.
Mengikut pertuduhan, tertuduh didakwa tidak mematuhi perintah pengawasan dan pemerhatian seperti yang diarahkan Pegawai Diberi Kuasa, Syarifuddin Abu Bakar pada pukul 5.30 petang 4 Julai lalu di Lapangan Terbang Antarabangsa Kuala Lumpur.
Dia didakwa ingkar arahan tersebut di Hanaz Cafe, Halaman Meru Permai di sini pada pukul 8 pagi 6 Julai lalu.
Tertuduh didakwa melakukan kesalahan mengikut Seksyen 22(b) Akta Pencegahan dan Pengawasan Penyakit Berjangkit 1988 dan boleh dihukum dibawah Seksyen 24(a) akta sama yang boleh dihukum penjara hingga dua tahun atau denda atau kedua-duanya jika sabit kesalahan.

Pendakwaan dikendalikan Pegawai Pendakwa dari Jabatan Kesihatan Negeri Perak, Ahmad Fakurazi Abu Bakar manakala tertuduh tidak diwakili peguam bela.
Ahmad Fakurazi memohon mahkamah menjatuhkan hukuman setimpal terhadap tertuduh.
Nur Emah dalam rayuannya memohon agar hukuman diringankan memandangkan suaminya baru sahaja meninggal dunia.
Nabihah kemudian menjatuhkan hukuman penjara selama sehari bermula hari ini dan denda RM8,000. Jika tertuduh gagal membayar denda, dia akan dikenakan penjara tambahan selama enam bulan. Tertuduh membayar denda berkenaan.
Mengikut fakta kes, Jabatan Kesihatan Perak menerima aduan berhubung satu keping gambar viral di media sosial mengenai seorang wanita memakai gelang perintah pengawasan di rumah yang tidak berada di alamat yang diperintahkan selain keluar makan di sebuah restoran di Meru Raya.
Hasil siasatan mendapati wanita berkenaan merupakan orang kena perintah pengawasan dan pemerhatian bermula 4 hingga 18 Julai namun dia telah ingkar arahan apabila keluar makan di Hanaz Cafe pada 6 Julai lalu.-K! ONLINE


MCA dan JIBA sedia platform padanan pekerjaan
Oleh KOSMO!

14 Ogos 2020, 2:39 pm
Oleh KHAIRUL MOHD. ALI
JOHOR BAHRU – MCA dengan kerjasama Persatuan Perniagaan India Johor (JIBA) menyediakan peluang padanan pekerjaan khususnya kepada orang ramai yang kehilangan punca pendapatan akibat pandemik Covid-19 ketika ini.
Ketua Biro MCA Penyelarasan Hal Ehwal Kerajaan, Michael Tay Chee Boon berkata, kerjasama itu turut menyediakan peluang latihan bagi mereka yang mahu meneroka kerjaya dalam bidang baharu.
Katanya, pihaknya menyasarkan untuk menerima lebih daripada 1,000 permohonan menerusi platform ini dalam tempoh beberapa bulan.
“Akibat pandemik Covid-19 ketika ini, ramai orang terkesan dan kehilangan pekerjaan, termasuklah rakyat Malaysia yang bekerja di Singapura sebelum ini.
“Kini kami menyediakan satu saluran kepada orang ramai untuk cuba mendapatkan pekerjaan baharu, sama ada dalam sektor sama atau sektor berlainan berbanding pekerjaan mereka terdahulu,” katanya.

Beliau berkata demikian dalam sidang akhbar yang diadakan di pejabatnya di Jalan Maju, di sini hari ini.
Chee Boon turut memberitahu, orang ramai yang berminat boleh mendapatkan maklumat menerusi laman Facebook Pandemic Task Force atau kunjungi pejabat JIBA.
Antara latihan yang disediakan melalui kerjasama ini melibatkan empat sektor pekerjaan iaitu perkhidmatan, kesihatan, industri kecil dan sederhana serta teknologi maklumat.-K! ONLINE


Program I-Kembali bantu bekas banduan bina hidup baharu
Oleh KOSMO!

14 Ogos 2020, 12:16 pm
Oleh SITI A’ISYAH SUKAIMI
CYBERJAYA – Pertubuhan Rakan Ghullam Kembali (PERGAK) memperkenalkan Program I-Kembali bagi membantu bekas banduan mendapatkan pekerjaan selepas tamat hukuman penjara sekali gus membolehkan mereka membina hidup baharu.
Pengerusinya, Datuk Seri Siti Murni Sheikh Ahmad berkata, menerusi program tersebut, peserta yang telah disaring ditempatkan di enam sektor pekerjaan iaitu perkilangan, perkhidmatan, pembinaan, pertanian dan perladangan, pemasaran serta pengurusan.
“Seramai 60 peserta telah memulakan kerja sejak Jun lepas di sektor perkilangan, perkhidmatan dan pembinaan yang mana kita hantar di negeri bukan tempat asal mereka.
“Peserta ini berusia antara 20 hingga 49 tahun terdiri daripada pelbagai bangsa dan agama menjalani latihan kira-kira seminggu atau dua minggu sebelum dihantar kepada majikan,” katanya pada sidang akhbar Program I-Kembali di sini semalam.
Katanya, gaji permulaan diterima mereka antara RM1,200 hingga RM2,000 bergantung kepada jenis sektor malah turut disediakan tempat penginapan oleh majikan.

Beliau berkata, menerusi lawatannya ke penjara seluruh negara, terdapat banyak kemahiran dimiliki banduan tersebut dan boleh dimanfaatkan apabila keluar dari penjara.
“Dengan rutin harian di penjara, mereka sangat berdisiplin serta menepati waktu sekali gus boleh diserap ke enam sektor yang kita sasarkan.
“Peserta yang berjaya mendapat pekerjaan turut dipantau oleh PERGAK dan Jabatan Penjara,” katanya. -K! ONLINE


KDNK Malaysia merosot 17.1 peratus
Oleh MUHAMMAD IKHWAN IDERIS

14 Ogos 2020, 12:53 pm
KUALA LUMPUR – Keluaran dalam negara kasar (KDNK) bagi suku tahun kedua 2020 merosot 17.1 peratus bagi suku tahun kedua 2020, selepas mengalami pertumbuhan marginal 0.7 peratus pada suku pertama.
Ketua Perangkawan Malaysia, Datuk Seri Uzir Mahidin berkata, berdasarkan anggaran KDNK bulanan, kemerosotan ketara berlaku dalam kesemua sektor pada April, menyebabkan KDNK merosot sebanyak 28.6 peratus.
“Prestasi pada Mei lebih baik kepada negatif 19.5 peratus dan negara terus mencatatkan penguncupan lebih rendah pada Jun kepada negatif 3.2 peratus.
“Penguncupan yang lebih perlahan bagi bulan Jun berlaku pada semua sektor termasuk pembinaan negatif 12.7 peratus, perlombongan dan kuari (-16.4 peratus) dan perkhidmatan (-6.0 peratus).
“Sektor pembuatan dan pertanian pula masing-masing mencatatkan pertumbuhan positif 4.5 peratus dan 11 peratus pada Jun,” katanya dalam sidang media maya menerusi Facebook sebentar tadi.
Menurut Uzir, pada Jun 2020, prestasi eksport Malaysia telah menunjukkan tanda-tanda pemulihan daripada kesan pandemik COVID-19 dengan mencatatkan pertumbuhan positif 8.8 peratus kepada RM82.9 bilion.

Jelasnya, ia membawa kepada lebihan dagangan sebanyak RM20.9 bilion, iaitu nilai terbesar yang pernah direkodkan.
“Suku tahun kedua 2020 merupakan tempoh yang amat mencabar kepada ekonomi negara dengan keutamaan usaha kerajaan adalah memelihara kesihatan dan keselamatan penduduk Malaysia yang merupakan aset penting negara.
“Pelaksanaan Pakej Rangsangan Ekonomi Prihatin Rakyat (Prihatin), Pelan Jana Semula Ekonomi Negara (Penjana) dan rancangan pemulihan ekonomi jangka pendek dijangka meredakan kelembapan ekonomi sebelum ekonomi secara beransur-ansur meningkat pada suku tahun ketiga 2020,” katanya. – K! ONLINE


Bapa selamat bayi dalam kejadian bumbung runtuh
Oleh KOSMO!

14 Ogos 2020, 12:09 pm
Oleh NOR SHAFAWATI YUP
PORT DICKSON – Seorang bapa berjaya menyelamatkan bayinya yang sedang nyenyak tidur dalam kejadian bumbung rumah runtuh akibat ribut kuat di Taman PD Damai, Kampung Paya di sini awal pagi tadi.
Seorang mangsa, Shahrilzaily Ab. Karim, 44, berkata, ketika kejadian kira-kira pukul 3 pagi dia bersama bayi lelakinya, Muhammad Adeeb Shahrilzaily yang berusia sembilan bulan sedang tidur di bahagian bawah rumah.
“Saya terdengar bunyi angin ribut yang agak kuat sebelum terjaga, selepas itu saya terus memeluk dan memegang erat anak saya (bayi lelaki) yang tidur di sebelah sebelum tiba-tiba bumbung rumah runtuh.
“Syukur alhamdulillah serpihan siling dan bumbung runtuh itu terkena kepala saya menyebabkan kecedaraan dan sedikit berdarah, namun anak saya tidak terkena serpihan tersebut ” katanya kepada Kosmo!.

Keadaan kepala Shahrilzaily yang cedera dalam kejadian pagi tadi.

Shahrilzaily berkata, akibat kecederaan itu dia telah di bawa ke Hospital Port Dickson untuk rawatan lanjut dan menerima antara dua ke tiga jahitan di kepala.

“Isteri saya, Nurul Fadilah Ikram (35 tahun) yang berada di tingkat atas rumah pula mengalami kecederaan di tangan dan kaki,” katanya.
Muhammad Adeeb merupkan satu-satunya anak kepada pasangan tersebut.
Dalam pada itu, Penolong Pengarah Operasi Bomba dan Penyelamat Negeri Sembilan, Ahmad Mukhlis Ahmd Mukhtar berkata, satu jentera dari Balai Bomba dan Penyelamat Port Dickson dikejarkan ke tempat kejadian sebaik menerima panggilan kecemasan daripada mangsa kira-kira pukul 3 pagi.
“Setibanya di tempat kejadian didapati berlaku bencana alam iaitu ribut melibatkan lapan buah rumah yang mengalami kerosakan struktur bumbung runtuh dan tercabut.
“Dua buah rumah pula mengalami kerosakan teruk dan menyebabkan tiga mangsa mengalami kecederaan,” katanya.
Tambah beliau, pihak bomba telah melakukan operasi penyelamatan dan memberi rawatan awal kepada mangsa dengan menghantar mereka ke Hospital Port Dickson menggunakan jentera Pasukan Perkhidmatan Penyelamatan Perawatan Kecemasan (EMRS).-K! ONLINE


Peguam mohon KPN maafkan Asri Janggut
Oleh ZULKIFLI MANZOR

14 Ogos 2020, 2:34 pm
KUALA LUMPUR – Peguam Datuk Shaharudin Ali berharap Ketua Polis Negara (KPN), Tan Sri Abdul Hamid Bador berbesar hati untuk memaafkan anak guamnya, Mohd. Asri Hamid atau Asri Janggut.
Shaharudin berkata, Mohd. Asri telah pun menerima surat rasmi daripada Panglima Angkatan Tentera Malaysia (ATM), Tan Sri Affendi Buang memaafkan anak guamnya.
“Saya baca surat rasmi tu dan jelas dikatakan perkara ini mungkin satu kesilapan dan kedua-dua pihak mengambil iktibar serta saling memaafkan.
“Saya bagi pihak Mohd. Asri memohon jasa baik KPN untuk berbesar hati melakukan perkara yang sama seperti Panglima ATM,” katanya ketika ditemui pemberita di hadapan Ibu Pejabat Polis Bukit Aman di sini hari ini.
Terdahulu, beliau dan seorang lagi peguam Mohd. Asri, Ahmad Amzar Ahmad Azlan menemani pengasas Hot Burger Malaysia itu memberi keterangan kepada pihak polis pagi ini.
Mohd. Asri, 42, tiba di Ibu Pejabat Polis Bukit Aman pada pukul 10.25 pagi sebelum keluar kira-kira pukul 12.45 tengah hari untuk menunaikan solat Jumaat.

Beliau yang disiasat dibawah Seksyen 505 (c) Kanun Keseksaan dan Seksyen 233 Akta Komunikasi dan Multimedia 1998 dikehendaki kembali ke Ibu Pejabat Polis Bukit Aman pukul 3 petang ini untuk disambung memberi keterangan.
Baru-baru ini satu klip video berdurasi 31 saat memaparkan Asri Janggut dalam satu sidang media mendakwa anggota polis dan tentera tidak menjaga solat.
Shaharudin berkata, isu yang timbul berhubung kenyataan Mohd. Asri itu bukan perkara besar, sebaliknya bertujuan mengingatkan umat Islam supaya menjaga solat.
Kata beliau, pengasas Hot Burger Malaysia itu mungkin telah menggunakan perkataan yang tidak sesuai dalam menyampaikan niat baiknya sehingga dipandang serong.
“Mohd. Asri memberi keterangan bermula pukul 11.10 pagi dan soal jawab yang berlangsung dengan begitu baik dan profesional selesai kira-kira satu setengah jam kemudian,” kata Shaharudin.
Dalam pada itu, Shaharudin memaklumkan sedang memerhati tindak tanduk Majlis Bandaraya Shah Alam (MBSA) termasuk kenyataan-kenyataan yang dibuat tentang Mohd. Asri.
Menurut beliau, tindakan yang sewajarnya akan diambil jika MBSA didapati melampaui batas undang-undang.
Sementara itu, Mohd. Asri berkata, beliau berharap peniaga-peniaga kecil di Sungai Buloh yang dikenakan tindakan oleh MBSA supaya bersabar.
“Sungai Buloh hari ini bebas pusat judi yang telah bertahun bertapak di situ. Mungkin satu pengajaran untuk kita dan Allah mahu gantikan dengan yang lebih baik,” katanya. – K! ONLINE


Najib gagal batal pertuduhan pinda laporan audit 1MDB
Oleh NUZULSHAM SHAMSUDDIN

14 Ogos 2020, 12:01 pm
KUALA LUMPUR – Bekas Perdana Menteri, Datuk Seri Najib Tun Razak gagal membatalkan pertuduhan meminda laporan audit 1Malaysia Development Berhad (1MDB) selepas Mahkamah Mahkamah Tinggi di sini hari ini menolak permohonannya.
Hakim Mohamed Zaini Mazlan memutuskan demikian selepas mendapati pertuduhan yang dikenakan tidak mengelirukan seperti mana yang didakwa Ahli Parlimen Pekan itu.
“Permohonan untuk membatalkan pertuduhan yang dibuat oleh Najib adalah pramatang,” katanya.
Dalam prosiding itu, Najib tidak hadir dan hanya diwakili peguam.
Sebelum ini, pasukan pembelaan Najib yang diketuai oleh Tan Sri Muhammad Shafee Abdullah memfailkan permohonan itu selepas mahkamah membenarkan permohonan pihak pendakwaan untuk meminda pertuduhan terhadapnya.-K! ONLINE


Mayat bayi lelaki dibuang tempat sampah
Oleh KOSMO!

14 Ogos 2020, 2:03 pm
Oleh IVAN AMIRUL
KOTA KINABALU – Penduduk sekitar Taipan, Inanam gempar dengan penemuan mayat seorang bayi lelaki di tempat pembuangan sampah tengah malam hati ini.
Dalam kejadian kira-kira 12.30 malam itu, mayat bayi masih bertali pusat serta cukup sifat berkenaan dipercayai ditemui oleh seorang peniaga sewaktu ingin membuang sampah di kawasan terbabit.
Peniaga, Hassanudin Sabang, 28, berkata, dia melihat satu bungkusan berisi seperti patung bayi namun apabila menghampiri bungkusan itu, dirinya terkejut melihat ia adalah mayat seorang bayi.
“Saya mendekati bungkusan itu kerana berasa musykil sebelum mengangkatnya dan melihat tubuh bayi yang masih bertali pusat.
“Saya ingat objek dilihat adalah anak patung namun rupanya bayi dan kemudiannya meminta pertolongan daripada beberapa orang awam yang kebetulan berada di kawasan itu selain menghubungi pihak polis bagi meminta bantuan segera,” katanya ketika dihubungi hari ini.

Sementara itu, Ketua Polis Daerah Kota Kinabalu, Asisten Komisioner Habibi Majinji ketika dihubungi mengesahkan kejadian berkenaan.
Habibi berkata, hasil pemeriksaan mendapati bayi itu lelaki yang cukup sifat serta bertali pusat dengan berat kira-kira 4 kilogram.
Menurutnya, mayat bayi malang terbabit dibawa ke Hospital Queen Elizabeth (HQE) untuk bedah siasat
Sementara itu, beliau meminta orang awam yang mempunyai maklumat berkaitan kejadian supaya menyalurkan maklumat bagi tindakan lanjut.
Kes disiasat mengikut Seksyen 318 Kanun Keseksaan kerana menyembunyikan kelahiran. – K! ONLINE


Tiga individu disiasat projek balak
Oleh KOSMO!

14 Ogos 2020, 12:59 pm
Oleh MOHD. HUSNI MOHD. NOOR
PUTRAJAYA – Seorang lelaki bergelar Datuk bersama dua individu lain ditahan reman bagi membantu siasatan kes rasuah membabitkan projek pembalakan bernilai lebih RM27 juta, lima tahun lalu.
Perintah reman dikeluarkan oleh Majistret Shah Wira Abdul Halim di Mahkamah Majistret Putrajaya, hari ini selepas membenarkan permohonan Suruhanjaya Pencegahan Rasuah Malaysia (SPRM).
Majistret menetapkan Datuk berusia 73 tahun yang juga bekas ahli lembaga syarikat itu direman tiga hari bermula hari ini hingga Ahad ini.
Manakala, dua lagi individu yang juga pengarah syarikat berusia 39 dan 57 tahun itu pula direman empat hari sehingga Isnin ini.
Menurut sumber, mereka ditahan ketika memberi keterangan di Ibu Pejabat SPRM Putrajaya, petang semalam.

“Mereka ditahan atas kesalahan memberi dan menerima rasuah berjumlah RM3 juta,” katanya.
Katanya, penahanan dibuat berhubung pengambilalihan projek pembalakan seluas 6,591.67 ekar di salah satu daerah di negeri Pahang pada 2015.
Timbalan Ketua Pesuruhjaya (Operasi), Datuk Seri Ahmad Khusairi Yahaya mengesahkan tangkapan tersebut dan siasatan dijalankan mengikut Seksyen 16 Akta SPRM 2009. – K! ONLINE


Anak lembu empat mata, dua mulut
Oleh KOSMO!

14 Ogos 2020, 11:23 am
JAKARTA – Penduduk di sebuah perkampungan di sini berasa tergamam mengetahui kelahiran seekor anak lembu mutan dua kepala, lapor portal berita Daily Mail kelmarin.
Anak lembu betina itu lahir di sebuah kandang di kawasan perkampungan Pondok Wuluh di Jawa Timur pada Ahad lalu. Beberapa penduduk beranggapan haiwan ternakan itu membawa tuah kepada pemiliknya.
Menurut laporan, anak lembu itu mempunyai dua kepala dengan dua mulut beserta empat biji mata tetapi berkongsi satu badan sama. Haiwan ternakan itu dilaporkan sihat dan diberi minum susu menggunakan botol.
Anak saudara pemilik lembu, Hariyanto Yanto berkata, mereka cuba meningkatkan tahap kesihatan anak lembu itu dengan memberinya makan sejenis vitamin khas untuk haiwan ternakan.
“Kami bimbang juga sekiranya anak lembu ini tidak mampu hidup lama disebabkan keadaannya. Jadi kami memberinya susu dan makanan tambahan untuk memastikan ia sihat,” kata Hariyanto.
Sehingga kini, anak lembu unik itu masih tidak berupaya untuk berdiri sendiri. Pegawai di Jabatan Penternakan Haiwan memaklumkan bahawa anak lembu lazimnya mengambil masa antara tiga hingga lima hari untuk berdiri sendiri.

https://videos.dailymail.co.uk/video/mol/2020/08/12/1149019059300974024/640x360_MP4_1149019059300974024.mp4
Kelahiran anak lembu itu menarik perhatian Ketua Pejabat Perkhidmatan Ternakan dan Kesihatan wilayah, Yahyadi yang meluangkan masa untuk melihat anak lembu tersebut.
“Anak lembu ini sangat unik kerana mempunyai dua kepala yang bercantum dengan satu badan. Kita tidak tahu berapa lama anak lembu ini mampu hidup,” katanya.
Beliau mengarahkan beberapa pegawai veterinar untuk memantau perkembangan semasa anak lembu itu selain menjalankan kajian ke atasnya. – AGENSI


Jun Hao ke final lawan Tze Yong
Oleh MUHAMMAD ZUHAILY BADLISHAH

15 Ogos 2020, 9:38 pm
KUALA LUMPUR – Bekas juara remaja Asia, Leong Jun Hao menepati ramalan apabila berjaya mengesahkan tempat ke pentas final Kejohanan Jemputan Persatuan Badminton Malaysia (BAM) menentang Ng Tze Yong di Akademi Badminton Malaysia (ABM), Bukit Kiara esok.
Kejayaan itu hadir selepas Jun Hao, 21, berjaya mencatat kemenangan 21-13, 21-16 ke atas Lim Chong King pada pusingan terakhir peringkat liga sepusingan Divisyen 1 petang tadi.
Pemenang pingat perak perseorangan lelaki Kejohanan Remaja Dunia 2017 itu mengakui, dia bakal menghadapi satu pertarungan sengit berdepan Tze Yong meskipun pernah menewaskan lawan tersebut dengan keputusan straight set 21-17, 21-15 semalam.
“Saya sebenarnya langsung tak jangka dapat ke final kejohanan ini. Saya percaya esok akan menjadi satu perlawanan yang sengit antara saya dengan Tze Yong,” katanya.
Pemain dari Setapak, Kuala Lumpur itu memanfaatkan sepenuhnya ketiadaan tiga pemain senior negara, Lee Zii Jia, Liew Daren dan Soong Joo Ven yang terpaksa menarik diri kerana mengalami kecederaan sebelum ini.
Tze Yong berjaya menempah slot ke pentas final pada saat-saat akhir selepas menewaskan Aidil Soleh Ali Sadikin 21-19, 21-18 apabila terpaksa bersaing sengit dalam tempoh 45 minit.

“Saya terlalu mahukan kemenangan sehingga memberi tekanan kepada diri sendiri pada hujung perlawanan tetapi dia (Aidil Soleh) juga banyak melakukan kesilapan mudah hari ini.
“Jurulatih juga berpuas hati dengan prestasi saya kerana berjaya mengawal perlawanan dan tekanan dengan baik,” jelas Tze Yong. – K! ONLINE


Lelaki melecur di tangan, kereta terbakar
Oleh KOSMO!

15 Ogos 2020, 8:39 pm
OLeh NOR AINNA HAMZAH
REMBAU – Seorang lelaki mengalami kecederaan di bahagian kaki dan melecur di tangan apabila kenderaan dipandunya terbakar di kilometer 249, Lebuh Raya Utara Selatan (arah Utara), di sini, petang tadi.
Dalam kejadian berkenaan, sepasukan anggota bomba dari Balai Bomba dan Penyelamat Rembau dikejarkan ke lokasi kejadian sebaik menerima panggilan pada pukul 6.20 petang.
Menurut Ketua Balai Bomba dan Penyelamat Rembau, Penolong Penguasa Bomba Mohd Fuad Majid,
sebaik tiba di lokasi kejadian pada pukul 6.38 petang, mangsa berusia 59 tahun sudah keluar dari kenderaan jenis Proton Satria Neo berkenaan.
“Sebaik tiba api sedang marak dan kita mengambil masa lima minit untuk mengawal kebakaran. Kita berjaya memadam kebakaran sepenuhnya pada pukul 7.06 petang.

“Mangsa yang cedera telah dikejarkan ke Hospital Tuanku Jaafar (HTJ) di Seremban bagi rawatan lanjut. Bagaimanapun kenderaan mangsa terbakar 100 peratus,” katanya.
Fuad berkata, punca kebakaran dan jumlah kerugian masih dalam siasatan. – K! ONLINE


Hospital Pantai Sungai Petani ditutup sehingga Isnin ini
Oleh KOSMO!

15 Ogos 2020, 8:34 pm
Oleh JAMLIAH ABDULLAH
ALOR SETAR – Hospital Pantai Sungai Petani ditutup sementara bermula hari ini hingga Isnin ini ekoran penularan Covid-19 melibatkan seorang pesakit serta kontaknya.
Dalam satu kenyataan di sini hari ini, pihak hospital tersebut memberitahu bahawa penutupan operasi membabitkan perkhidmatan klinik pesakit luar.
“Kami hanya menyediakan perkhidmatan kecemasan untuk kes-kes kecemasan sahaja dan akan menyambung semula perkhidmatan pada 18 Ogos ini,” katanya di sini hari ini.
Kata kenyataan itu lagi, proses pembersihan dan pembasmian kuman dilakukan berterusan di seluruh kawasan terjejas.
Dalam perkembangan berkaitan, hospital berkenaan turut bekerjasama dengan Kementerian Kesihatan Malaysia bagi pengesanan kontak pesakit berkenaan sejak 12 Ogos lalu.

“Mereka yang berisiko dikenal pasti dan dikendalikan sewajarnya,” katanya.
Pada 12 Ogos lepas, Hospital Pantai Sungai Petani mengesahkan terdapat satu kes positif Covid-19 melibatkan pesakit yang menerima rawatan di situ sejak 8 Ogos lalu.- K! ONLINE


Mayat wanita warga emas ditemui
Oleh KOSMO!

15 Ogos 2020, 8:32 pm
Oleh SHAARANI ISMAIL
PARIT – Mayat dipercayai seorang wanita tanpa pakaian yang sudah mereput ditemui di dalam sungai berdekatan pam pasir Kampung Baru, Bota dekat sini pagi tadi.
Penemuan mayat berkenan dimaklumkan oleh orang awam kira-kira jam 8.30 pagi.
Ketua Polis Daerah Perak Tengah, Superintendan Barudin Wariso berkata, pasukan siasatan yang sampai di lokasi kemudian memaklumkan penemuan mayat ke Bilik Gerakan Ibu Pejabat Polis Daerah (IPD) Perak Tengah.
Katanya, polis kemudian memohon bantuan dari pasukan Bomba dan Penyelamat Parit untuk bantuan bot dan kelengkapan menyelamat selepas mendapati mayat berada di tengah sungai Perak dan tersangkut pada tali rumah pam.
“Pada jam 9.45 pagi, pasukan Bomba dan Penyelamat Parit tiba dan operasi dikawal ketat dan petugas dibekalkan dengan peralatan perlindungan peribadi (PPE) bagi langkah pencegahan wabak Covid-19,” katanya dalam kenyataan di sini hari ini.

Barudin berkata, mayat wanita terbabit yang dipercayai warga emas kemudian berjaya dibawa naik kira-kira jam 11.15 pagi.
Katanya, pemeriksaan mendapati mayat dalam keadaan sempurna kecuali pergelangan tangan mayat yang sudah tertanggal dari badan manakala kulit sudah berpisah dari isi.
“Mayat dipercayai berada dalam air selama kira-kira seminggu berdasarkan keadaan tubuh badannya.
“Setakat ini tiada sebarang kecederaan atau pun luka fizikal ditemui pada badan mayat berkenaan dan tiada unsur jenayah dikesan,” katanya.
Beliau berkata, mayat kemudian dibawa ke Hospital Changkat Melintang untuk bedah siasat namun punca kematian masih tidak dapat dikenalpasti selepas bedah siasat dijalankan berikutan keadaan mayat yang terlalu reput.
Katanya, setakat ini kes diklasifikasikan sebagai mati mengejut dan siasatan lanjut turut dijalankan berdasarkan laporan orang hilang yang dijalankan.
“Hasil semakan mendapati satu kertas siasatan berkaitan orang hilang di
Bota telah dibuka berdasarkan pengaduan seorang perempuan Melayu pada 29 Julai lalu berhubung kehilangan ibu saudaranya bernama Siah Junus, 90, di Batu 10 3/4, Bota Kanan yang belum ditemui sehingga kini.
“Pengadu untuk kes ini telah dipanggil untuk pengecaman lanjut namun tidak dapat membuat pengecaman berikutan keadaan mayat yang mereput selain tiada sebarang tanda pengenalan diri, parut dan sebagainya pada mayat tersebut,” katanya. – K! ONLINE


25 kru Vietnam ditahan
Oleh KOSMO!

15 Ogos 2020, 8:43 pm
Oleh IVAN AMIRUL
KOTA KINABALU – Seramai 25 kru bot nelayan asing berusia antara 18 hingga 50 tahun ditahan Agensi Penguatkuasaan Maritim Malaysia (APMM) dalam Operasi Naga Timur dan Operasi Sejahtera semalam.
Dalam pemeriksaan sekitar pukul 4.45 petang itu, turut dirampas kira-kira empat tan ikan pelbagai jenis.
Pengarah APMM Sabah dan Labuan, Laksamana Pertama Mohd Rosli Abdullah berkata, bot nelayan Vietnam berkenaan ditahan pada kedudukan 29 batu nautika barat laut Pulau Mantanani.
“Bot nelayan berkenaan diperiksa dan ditahan oleh bot peronda APMM yang kebetulan membuat tinjauan di perairan Pulau Mantanani.
“Kita dapati terdapat bot nelayan asing sedang melakukan aktiviti menangkap ikan secara tunda ganding.

“Sebuah bot nelayan asing dipercayai Vietnam ditahan untuk tujuan pemeriksaan.
“Pemeriksaan awal mendapati 25 awak-awak termasuk tekong warga Vietnam berada dalam bot terbabit dan tidak memiliki dokumen pengenalan diri,” katanya menerusi kenyataan media hari ini.
Mohd Rosli berkata bot terbabit juga tidak mempunyai sebarang dokumen atau kebenaran daripada Pengarah Perikanan Malaysia untuk menjalankan aktiviti menangkap ikan di perairan negara.
Menurutnya, pemeriksaan lanjut turut mendapati bot berkenaan membawa hasil tangkapan sebanyak empat tan ikan pelbagai jenis.
Bot dan awak-awak yang ditahan dan dibawa ke Jeti APMM di Sepanggar untuk diserahkan kepada pegawai penyiasat.
Ujian saringan COVID-19 juga dilakukan oleh pihak Kementerian Kesihatan Malaysia ke atas anggota bot peronda maritim dan semua kru bot nelayan Vietnam.
Kes disiasat mengikut Akta Perikanan dan Akta Imigresen 1959/63. – K! ONLINE


Padah tangkap ikan tanpa lesen
Oleh KOSMO!

15 Ogos 2020, 9:18 pm
GEORGE TOWN – Maritim Malaysia (APMM) menahan tujuh lelaki selepas didapati melakukan aktiviti menangkap ikan tanpa lesen yang sah pada kedudukan 3 batu nautika Timur Laut Pulau Kendi di sini hari ini.
Penahanan kesemua lelaki tempatan itu dijalankan dalam operasi Op Benteng Laut kira-kira pukul 12.30 tengah hari tadi.
Pengarah Maritim Negeri, Hamizan Harun berkata, pemeriksaan dilakukan ke atas tiga buah bot kelas A yang diusahakan tujuh lelaki terbabit mendapati telah melakukan kesalahan di bawah Seksyen 8(a) Akta Perikanan 1985.
“Menerusi operasi itu juga, kita turut menahan tiga lelaki pendatang asing tanpa izin (PATI) dipercayai warganegara Myanmar bekerja di atas sangkar ikan tidak berdaftar kira-kira 2.6 batu nautika selatan Pulau Aman
“Hasil pemeriksaan mendapati ketiga-tiga mereka tidak memiliki permit kerja dan dokumen pengenalan diri yang sah,” katanya di sini.
Menurut beliau, kes tersebut disiasat di bawah Akta Imigresen 1959/63, Seksyen 6(1)(c) kerana tinggal dan berada di Malaysia tanpa suatu pas atau permit yang sah. – K! ONLINE


Pesanan suara 63 kes positif Covid-19 palsu
Oleh KOSMO!

15 Ogos 2020, 11:35 pm
Oleh NUR SYAZWANA MANSOR
YAN – Polis menafikan maklumat kononnya sudah terdapat 63 kes positif Covid-19 di daerah ini seperti yang tular di aplikasi WhatsApp sejak beberapa jam lalu.
Ketua Polis Daerah Yan, Deputi Superintendan Shahnaz Akhtar Haji mengesahkan maklumat yang disampaikan menerusi pesanan suara itu adalah palsu.
“Semua maklumat berkaitan statistik Covid-19 diuruskan oleh Kementerian Kesihatan Malaysia (KKM), bukan Ibu Pejabat Polis Daerah (IPD),” katanya ketika dihubungi di sini hari ini.
Kata beliau, kluster baharu di Yan iaitu Kluster Sala setakat ini merekodkan empat kes jangkitan.
“Itu yang dimaklumkan pihak KKM, bukan 63 orang seperti yang ditularkan,” ujarnya.

Tambahnya, pihak polis dan agensi keselamatan lain akan terus mempertingkatkan pemantauan bagi memastikan prosedur operasi standard (SOP) Covid-19 dipatuhi.
“Orang ramai diminta supaya tidak menyebarkan berita palsu yang mana statistik sebenar akan dikemas kini oleh KKM setiap hari,” jelasnya.
Beberapa jam lalu tular satu pesanan suara seorang lelaki di aplikasi WhatsApp kononnya jumlah kes positif di Yan meningkat kepada 63 kes.
Pesanan suara itu antara lain mendakwa statistik itu diperoleh daripada seorang rakannya yang bertugas di IPD selepas hadir satu mesyuarat.- K! ONLINE


Bersembunyi di sebalik empat lapis pintu rahsia
Oleh MOHD SYALMIZI HAMID

15 Ogos 2020, 8:48 pm
SEBERANG PERAI – Tindakan empat warga Myanmar yang bekerja di sebuah premis penghantar wang tanpa lesen bersembunyi di sebalik empat lapis pintu rahsia gagal apabila dicekup pihak berkuasa dalam operasi di sebuah pusat beli-belah di Bukit Mertajam di sini hari ini.
Mereka yang terdiri daripada seorang lelaki dan tiga wanita berusia 20-an tersebut antara 25 pendatang asing tanpa izin (PATI) yang ditahan dalam Op Bersepadu kira-kira pukul 3.30 petang.
Kosmo! yang mengikuti operasi itu mendapati binaan premis tersebut dibuat dengan perancangan rapi di dalam sebuah kedai runcit bagi mengaburi pihak berkuasa termasuklah dengan adanya beberapa pintu rahsia yang kelihatan seakan dinding.
Premis haram itu yang beroperasi di dalam sebuah kedai runcit turut dilengkapi sekurang-kurangnya lapan televisyen litar tertutup (CCTV) dipercayai bagi mengesan kehadiran pihak berkuasa.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pihaknya sedang melakukan siasatan lanjut berhubung kegiatan itu termasuklah mengesan pemilik premis.
“Ia dipercayai melakukan kesalahan menjalankan perhidmatan penghantaran wang tanpa lesen dengan berselindung di sebalik kedai runcit.

“Dari segi tindakan pengubahsuaian pada premis itu, pihak Majlis Bandaraya Seberang Perai (MBSP) akan mengambil tindakan,” katanya kepada pemberita ketika ditemui semasa operasi itu hari ini.
Menurut Shafee, menerusi operasi itu, pihaknya berjaya menahan 16 lelaki warga Myanmar, dua wanita (Myanmar), empat lelaki (Nepal) dan tiga lelaki (Pakistan) berusia 18 hingga 49 tahun yang didapati tiada pengenalan diri yang sah.
“Ia sekaligus menafikan dakwaan bahawa banyak perniagaan di pusat beli-belah ini dikuasai warga asing kerana kebanyakan mereka yang ditahan adalah pengunjung yang datang membeli belah.
“Memang ada warga asing yang bekerja (di sini) tetapi dengan pemilik lesen yang sah,” katanya lagi.
Kes tersebut disiasat mengikut Sekyen 6(1)(c) Akta Imigresen 1959/1963.
Sementara itu, MBSP turut mengeluarkan masing-masing satu kompaun atas kesalahan menjalankan perniagaan tanpa lesen yang dikeluarkan dan menggajikan warga asing. – K! ONLINE


Tingkatkan rondaan keselamatan di pusat beli belah
Oleh KOSMO!

15 Ogos 2020, 8:52 pm
Oleh IVAN AMIRUL
KOTA KINABALU – Ibu Pejabat Polis Daerah (IPD) Kota Kinabalu bakal meningkatkan kehadiran anggota sekitar lokasi awam khususnya pusat beli-belah dalam usaha memelihara serta menjamin keselamatan setempat.
Ketua Polis Daerah Kota Kinabalu, Asisten Komisioner Habibi Majinji berkata, walaupun semua pusat beli-belah kebiasaan memiliki pengawal keselamatan sendiri namun pihaknya tetap menetapkan dua orang anggota di dalam bangunan manakala dua lagi anggota di luar bangunan.
“Ia adalah bertujuan supaya pengunjung berasa selamat dan selesa sepanjang berada di sesebuah pusat beli-belah sekitar bandar raya ini.
“Langkah ini juga bertujuan supaya orang awam serta pengunjung mematuhi prosedur operasi standard (SOP) Perintah Kawalan Pergerakan Pemulihan (PKPP) yang sudah ditetapkan kerajaan.
“Bagaimanapun, setakat ini kita belum mencatatkan kejadian jenayah serius dalam pusat beli-belah selain hanya kes terpencil dilakukan oleh remaja nakal seperti melarikan alat penyukat suhu badan yang diletakkan di luar premis, ” katanya.

Beliau berkata demikian ketika menghadiri Program Komuniti Polis dan merasmikan Kedai Emas Sofia di Centre Point hari ini.
Dalam pada itu, Habibi berkata, rondaan seawal pembukaan masa operasi pusat beli-belah akan dilaksanakan pada pukul 10 pagi sehingga 10 malam setiap hari.
“Polis akan teruskan kolaborasi bersama pusat beli-belah bagi memelihara dan menjamin keselamatan semua pengunjung,” katanya.


Taman awam tidak patuh SOP diarah tutup tujuh hari
Oleh MOHD SYALMIZI HAMID

15 Ogos 2020, 10:23 pm
SEBERANG PERAI – Taman awam, Vision Park di Kepala Batas di sini yang sering menjadi tumpun orang ramai untuk beriadah diarahkan tutup selama tujuh hari bermula hari ini selepas didapati gagal mematuhi prosedur operasi standard (SOP) Perintah Kawalan Pergerakan Pemulihan (PKPP).
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, arahan penutupan itu dikeluarkan selepas pihaknya bersama wakil Kementerian Kesihatan melakukan pemeriksaan kira-kira pukul 5 petang tadi.
“Taman itu diarahkan tutup selama tujuh hari kerana pengurusannya tidak mematuhi SOP dan gagal mengawal jumlah pengunjung terlalu ramai.
“Selain itu, kompaun masing-masing sebanyak RM1,000 dikeluarkan kepada dua peniaga di kawasan taman itu kerana gagal mematuhi SOP termasuk tiada penjarakan fizikal dalam kalangan pelanggan mereka,” katanya dalam satu kenyataan hari ini.
Noorzainy berkata, pihaknya akan sentiasa meneruskan operasi dan pemantauan bagi memastikan semua pihak mematuhi SOP dalam usaha membendung penularan wabak Covid-19. – K! ONLINE


Jurulatih sukan Rusia pecah rekod dunia angkat berat dalam air
Oleh KOSMO!

15 Ogos 2020, 7:03 pm
MOSCOW – Seorang jurulatih sukan warga Rusia mencatat Rekod Dunia Guinness selepas berjaya melakukan senaman angkat berat di dalam air di Tasik Lebyazhye dekat Tomsk kelmarin, lapor sebuah laman berita.
Rekod itu dicatat selepas Vitaly Vivchar berjaya mengangkat barbel seberat 50 kilogram sebanyak 76 kali mengatasi rekod lalu yang dipegang Greg Wittstock dari Amerika Syarikat dengan hanya 14 kali pengulangan.
Menurut Vitaly Vivchar, idea untuk mencatatkan rekod dunia itu timbul beberapa tahun lalu selepas dia melihat seorang lelaki mengangkat barbel di dalam air.
“Saya berpendapat, saya mempunyai kemahiran yang mencukupi untuk melakukannya sendiri di samping pernah memenangi pertandingan mengangkat berat.
“Saya juga merupakan seorang penyelam bebas amatur dan mengaplikasikan kemahiran saya itu untuk mencatatkan rekod baharu ini,” katanya.
Vivchar berkata, dia mengambil masa selama dua bulan sebagai persediaan sebelum memecahkan rekod dunia itu dan terpaksa menahan nafas selama lebih tiga minit ketika latihan.

“Saya berasa benar-benar cemas kerana suhu air yang sejuk dan berlumpur kerana cuaca buruk, di tambah pula perasaan gementar sebelum melakukan cubaan tersebut.
“Denyutan nadi saya meningkat melebih 108 denyutan seminit dan mengambil masa yang lama untuk menenangkan diri,” tambahnya. – Agensi


Taman rekreasi di Kuala Muda ditutup
Oleh KOSMO!

15 Ogos 2020, 7:09 pm
Oleh ABD. RAZAK OSMAN
SUNGAI PETANI – Taman rekreasi awam, Ujana Perbandaran Sungai Petani di daerah Kuala Muda di sini ditutup sementara kepada orang ramai mulai hari ini susulan pandemik Covid-19 bagi Kluster Muda di daerah itu.
Kawasan pelancongan, Pantai Merdeka dan Dataran Zero Sungai Petani pula dijadualkan ditutup mulai 28 Ogos hingga 31 Ogos ini bagi mengelakkan orang ramai berhimpun di kawasan itu menjelang dan pada sambutan bulan kemerdekaan.
Pegawai Penerangan Jabatan Penerangan Daerah Kuala Muda, Jamil Zainul berkata, tiga lokasi yang menjadi tumpuan awam itu terpaksa ditutup bagi membendung jangkitan Covid-19.
“Selain itu, kita akan memastikan prosedur operasi standard (SOP) terus dipatuhi terutama di semua premis dan tempat awam seperti pasar awam, kenduri, tempat kerja dan kawasan rekreasi,” katanya selepas menghadiri Jawatankuasa Kerja Keselamatan Daerah (JKKD) di Bilik Gerakan Pejabat Daerah Kuala Muda di sini hari ini.
Mesyuarat itu dipengerusikan oleh Pegawai Daerah Kuala Muda, Abdullah Hashim.

Kata Jamil, penduduk di daerah itu diminta mengamalkan SOP yang ditetapkan antaranya memakai pelitup muka dan melakukan penjarakan fizikal ketika berada di tempat awam.
“Pejabat Kesihatan Daerah Kuala Muda telah mengenal pasti kontak rapat dan telah pun menyaring seramai 114 orang pada 13 Ogos lalu, bagaimanapun kes Kluster Muda ini masih terkawal,” jelasanya
Tambahnya, pihaknya sedang merangka untuk membuat pelbagai penerangan di peringkat pekan, kampung dan taman-taman perumahan dalam menjayakan penghayatan normal baharu kehidupan setelah SOP itu diperketatkan di daerah Kuala Muda.-K! ONLINE


Wanita jual tambah nilai judi dalam talian dicekup
Oleh KOSMO!

15 Ogos 2020, 6:15 pm
Oleh AZAHAR HASHIM
KULIM – Kegiatan seorang wanita menjual tambah nilai judi dalam talian terbongkar apabila dia ditahan polis dalam Ops Dadu di Kawasan Perniagaan Taman Serai Wangi, Padang Serai di sini semalam.
Suspek berusia 25 tahun itu ditahan sepasukan anggota dari Bahagian Siasatan Jenayah Ibu Pejabat Polis Daerah Kulim di lorong belakang kawasan perniagaan tersebut kira-kira pukul 4 petang.
Ketua Polis Daerah Kulim, Superintendan Azhar Hashim berkata, operasi dilakukan berdasarkan maklumat mengenai aktiviti perjudian di kawasan tersebut.
“Anggota polis yang melakukan operasi mendapati berlaku aktiviti mencurigakan di lorong berkenaan yang mana wujud sebuah premis perniagaan tambah nilai prabayar telefon bimbit,” katanya dalam satu kenyataan di sini hari ini.
Kata beliau, pemeriksaan ke atas premis tersebut menemui suspek yang disyaki menjalankan urusan tambah nilai untuk judi dalam talian.

“Wanita terbabit disyaki berselindung di sebalik perniagaan itu untuk menjadi ejen tambah nilai judi dalam talian secara bersendirian,” ujarnya.
Tambahnya, wanita berasal dari Georgetown,Pulau Pinang ditahan dan pihaknya turut merampas sebuah telefon bimbit yang digunakan untuk tambah nilai serta wang tunai berjumlah RM24.
“Kes disiasat mengikut Seksyen 4(1)(c) Akta Rumah Judi Terbuka,” jelasnya.
Sementara itu, dalam kes berasingan, Azhar berkata, dua lelaki ditahan dalam tangkapan berasingan menerusi Ops Tapis di Kampung Sidam Kanan, Padang Serai semalam.
“Kita merampas sebanyak 40 bungkusan plastik lutsinar dipercayai mengandungi air ketum,” katanya.Tambahnya, kes disiasat mengikut Seksyen 30 (3) Akta Racun 1952,” katanya. – K! ONLINE


Henry calon terbaharu ganti Setien
Oleh KOSMO!

15 Ogos 2020, 7:41 pm
BARCELONA – Legenda Arsenal, Thierry Henry mula dikaitkan dengan spekulasi menggantikan tempat ketua jurulatih Barcelona, Quique Setien ekoran kekalahan memalukan 2-8 kepada Bayern Munich pada aksi suku akhir Liga Juara-Juara awal pagi tadi.
Menurut laporan akhbar Sepanyol, Dario Sport, pihak pengurusan tertinggi Barcelona sedia mempertimbangkan nama Henry sebagai calon pengganti memandangkan bekas penyerang itu pernah menyarung jersi The Catalan dari 2007 hingga 2010.
Selain Henry, seorang lagi bekas pemain Barcelona iaitu Ronald Koeman yang kini mengendalikan skuad antarabangsa Belanda, turut dikaitkan dengan jawatan tersebut.
Ia termasuk dua nama yang sebelum ini pernah disebut-sebut menggantikan kedudukan Setien iaitu bekas ketua jurulatih Juventus, Massimiliano Allegri dan bekas pengurus Tottenham Hotspur, Mauricio Pochettino.
Setien yang dilantik menggantikan bekas pengendali, Ernesto Valverde pada Januari lalu, dijangka dipecat oleh pengurusan Barcelona dalam tempoh terdekat.
Bukan itu sahaja, The Catalan juga dilaporkan akan memecat pengarah sukan pasukan itu, Eric Abidal ekoran pertelagahannya dengan kapten, Lionel Messi awal tahun ini. – K! ONLINE


Anak gajah Afrika diberi nama ‘Zoom’
Oleh KOSMO!

15 Ogos 2020, 6:53 pm
BANDAR RAYA MEXICO – Kelahiran seekor anak gajah Afrika yang disiarkan secara langsung dari sebuah taman safari di Puebla, Mexico telah diberi nama Zoom sempena aplikasi sembang video popular ketika pandemik Covid-19 semalam.
Menurut pengarah Africam Safari, Frank Carlos Camacho, Zoom merupakan anak gajah keenam yang dilahirkan di taman safari tersebut.
“Kelahiran gajah sukar untuk dilihat dan siaran langsung video ini sangat berguna untuk kajian sains seperti mengukur masa, isi padu cecair serta beberapa perkara lain,” katanya.
Katanya lagi, pihak taman safari berhasrat supaya anak gajah itu bersama ibunya dikembalikan semula ke Afrika.
“Mereka (gajah Afrika) bukan untuk kita, tetapi milik semua orang di dunia.
“Namun situasi pandemik Covid-19 yang melanda menyukarkan hasrat tersebut lebih-lebih lagi selepas industri pelancongan turut terjejas,” katanya. – AFP


Pasar malam di Teluk Kumbar, Sungai Batu tak dibenar operasi
Oleh KOSMO!

15 Ogos 2020, 8:26 pm
Oleh NOOR HASLIZA NUSI
BALIK PULAU – Operasi dua pasar malam di Teluk Kumbar dan Sungai Batu di sini tidak dibenarkan operasi secara serta merta susulan satu laporan positif kes Covid-19 di Mukim 9, daerah Barat Daya semalam.
Arahan tersebut dikeluarkan oleh Bahagian Komunikasi Korporat dan Perhubungan Awam, Khidmat Pengurusan Majlis Bandaraya Pulau Pinang (MBPP) petang tadi.
Jurucakap itu berkata, MBPP telah mengambil inisiatif dan melaksanakan beberapa tindakan serta merta terhadap kawasan yang terlibat dengan penularan wabak itu.
Menurut jurucakap itu, lokasi yang terlibat adalah meliputi persempadanan
dari simpang jalan Sekolah Kebangsaan (SK) Sungai Batu, Jalan Teluk Kumbar, Kampung Tengah hingga sekitar Gertak Sanggul.
“Aktiviti pasar malam di Jalan Teluk Kumbar pada hari Selasa dan Sungai Batu pada hari Khamis tidak dibenarkan beroperasi buat sementara waktu mulai 15 Ogos (semalam).

“Bagaimanapun, perniagaan di Pasar Pagi sekitar Taman Sahabat dibenarkan menjalankan operasi mengikut Prosidur Standard Operasi (SOP) yang ditetapkan,” katanya menerusi satu kenyataan di sini.
Arahan penutupan juga membabitkan taman-taman permainan atau kejiranan di Taman Poket Teluk Kumbar dan Tanah Lapang Pasir Belanda.
“Selain itu, Dine-in juga tidak dibenarkan kepada semua penjaga dan operasi pematuhan akan ditingkatkan.
“Aktiviti di kedai gunting rambut atau salun kecantikan di daerah Barat Daya akan ditingkatkan pemantauan SOP. Penutupan akan dibuat sekiranya tidak mematuhi SOP.”
Dalam pada itu, MBPP turut mengingatkan orang ramai agar mengelakan daripada mengunjungi kawasan sesak dan hanya keluar ke rumah sekiranya ada urusan penting. – K! ONLINE


Lagi kluster baharu dikesan di Kedah, 26 kes baharu
Oleh NOR IDAYU BOSRO

15 Ogos 2020, 6:31 pm
PUTRAJAYA – Sebanyak 26 kes jangkitan Covid-19 direkodkan hari ini membabitkan tiga kes import dan 23 kes penularan tempatan termasuk empat kes di Kluster Sala yang baru dikesan di Yan, Kedah.
Ketua Pengarah Kesihatan, Datuk Dr. Noor Hisham Abdullah berkata, Kluster Tawar merekodkan 12 kes dengan 10 di Kedah dan dua di Pulau Pinang, manakala Kluster Muda merekodkan satu kes jangkitan.
“Baki tujuh kes tempatan membabitkan empat warganegara yang dikesan di Kuala Lumpur dengan dua kes saringan di tempat kerja dan saringan kontak rapat kes positif Covid-19 ke-8,688.
“Dua lagi dikesan di Johor dan Perlis dengan masing-masing satu kes membabitkan saringan prapembedahan. Tiga kes lain melibatkan bukan warganegara yang dikesan di Negeri Sembilan hasil saringan tahanan pendatang asing tanpa izin, satu kes saringan tempat kerja di Kuala Lumpur,” katanya dalam satu kenyataan di sini hari ini.
Noor Hisham berkata, tiga kes import yang dikesan dari negara Austria, Amerika Syarikat dan Vietnam melibatkan dua warganegara dan satu bukan warganegara.
“Sehingga kini terdapat enam kes positif dirawat di unit rawatan rapi dengan satu memerlukan bantuan pernafasan.

“Tiada pertambahan kes kematian dan jumlah kumulatif kes kematian kekal sebanyak 125 kes,” katanya. – K! ONLINE


Seniman Abu Bakar Juah meninggal dunia akibat kanser
Oleh TENGKU SUZANA RAJA MAMAT

15 Ogos 2020, 8:01 pm
KUALA LUMPUR – Seniman Abu Bakar Juah menghembuskan nafas terakhir pukul 6.35 petang sebentar tadi akibat penyakit kanser.
Berita dukacita tersebut dikongsikan kepada media dalam satu kenyataan.
“Untuk makluman, Abu Bakar Juah telah pergi meninggalkan kita pukul 6.35 petang di kediamannya.
“Ini dimaklumkan oleh anak Allahyarham, Zarith, 36, sebentar tadi. Keluarga Allahyarham sedang berbincang untuk urusan pengurusan jenazah . Al-fatihah,” tulis kenyataan tersebut kepada Kosmo! sebentar tadi.
Sebelum in pelakon filem Dukun itu menghidapi beberapa komplikasi termasuk kanser usus dan keadaan kesihatannya mula merosot sejak 2017. Allahyarham bagaimanapun disahkan bebas kanser usus tahap empat selepas menjalani 12 kali rawatan kimoterapi sejak tahun 2016.
Abu Bakar, 72,  yang berasal dari Taiping, Perak, meninggalkan balu, Rusidah Mohd Yassin, empat orang anak dan seorang cucu. Drama terakhir lakonan arwah ialah Mr. Grey pada 2018.- K! ONLINE


Ramai lagi lebih layak – Ebit Lew
Oleh KOSMO!

15 Ogos 2020, 6:10 pm
Oleh KHAIRUL MOHD. ALI
JOHOR BAHRU – Pendakwah terkenal, Ebit Lew dipilih sebagai penerima Anugerah Khas sempena Sambutan Hari Belia Negara 2020, hari ini.
Ebit atau nama sebenarnya, Ebit Irawan Ibrahim Lew, 36, berkata, lebih ramai lagi individu layak untuk menerima anugerah itu.
Menurutnya, dia bagaimana tetap bersyukur dengan anugerah yang disampaikan oleh Perdana Menteri, Tan Sri Muhyiddin Yassin itu.
“Dari segi ini (anugerah), saya sedar ramai orang lagi layak, mereka berkorban dan berjuang. Saya cuma sebahagian kecil daripada usaha orang ramai.
“Saya bersyukur dan gembira kerana menerima anugerah ini, namun saya lebih gembira kerana dapat bertemu dengan anak-anak muda lain,” katanya.

Beliau berkata demikian kepada pemberita selepas menerima anugerah khas berkenaan dalam program yang diadakan di Pusat Konvensyen Antarabangsa Persada, di sini.- K! ONLINE


Bayi 10 bulan maut akibat pendarahan kepala
Oleh SAIRUL ZAMRI MISRANI

15 Ogos 2020, 7:32 pm
KUALA LUMPUR – Seorang bayi perempuan berusia 10 bulan maut dipercayai berpunca daripada pendarahan pada kepala akibat terjatuh dari tempat tinggi.
Ketua Polis Daerah Serdang, Asisten Komisioner Asmadi Borhan berkata, siasatan lanjut mendapati, mangsa ditemui dalam keadaan tidak sedarkan diri di rumah pengasuhnya di Bandar Puchong Jaya, Puchong sebelum dikejarkan ke Hospital Sunway.
“Pemeriksaan awal doktor pada 11 Ogos lalu menemui kesan pendarahan pada kepala dan mengesyaki berlaku unsur penderaan.
“Mangsa yang terpaksa bergantung pada mesin bantuan pernafasan kemudiannya disahkan meninggal dunia semalam,” katanya dalam satu kenyataan di sini hari ini.
Menurut Asmadi, hasil bedah siasat mendapati, punca sebenar kematian bayi berkenaan disebabkan kesan jatuh sebanyak dua kali dari katil dan buaian di rumahnya sendiri serta kediaman pengasuh.
Katanya, siasatan mendapati, setakat ini tiada sebarang unsur penderaan dan siasatan lanjut masih diteruskan mengikut Seksyen 31(1) (a) Akta Kanak-Kanak 2001. – K! ONLINE


Pengantin perempuan histeria bekas kekasih jadi pengapit
Oleh KOSMO!

15 Ogos 2020, 6:10 pm
JAKARTA, Indonesia – Seorang pengantin perempuan menangis seperti terkena histeria apabila mengetahui bekas kekasihnya datang ke majlis pernikahannya telah tular dalam laman sosial, baru-baru ini, lapor laman Suara Bali.
Kejadian sedih itu telah dirakam dan dimuatnaik dalam laman sosial Facebook oleh seorang pengguna, Yuni Rusmini pada 4 Ogos lalu.
Berdasarkan rakaman video, kelihatan seorang pengantin perempuan berbaju hitam berdiri bersama sekumpulan pengiring pengantin memakai baju kebaya.
Bagaimanapun, suasana yang pada awalnya kelihatan tenang bertukar menjadi gamat apabila pengantin perempuan menoleh ke belakang dan melihat bekas kekasihnya sedang memegang payung.
Kerana tidak dapat mengawal diri, pengantin perempuan itu terus memeluk dan menangis sekuat hati seperti terkena histeria.
Pengantin perempuan memeluk bekas kekasihnya dan menangis selepas lelaki itu menghampiri wanita berkenaan. – Instagram

Video tersebut yang turut dimuatnaik di laman Instagram mendapat pelbagai reaksi netizen.

Salah satu komen yang ditinggalkan memberitahu, kedua-dua pasangan kekasih itu terpaksa berpisah selepas keluarga pengantin perempuan menjodohkannya dengan lelaki lain.
“Kasihan dengan pengantin perempuan, bekas kekasihnya dan pengantin lelaki,” ujar pengguna akaun Instagram @roslianna***.
Seorang lagi pengguna, @r.za** berkata, ibu bapa pengantin perempuan berkemungkinan tidak mahu menunggu terlalu lama dan mencarikan jodoh anaknya dengan lelaki yang telah bersedia untuk mendirikan rumah tangga.
Video yang tidak didedahkan lokasinya itu telah mendapat hampir 100,000 kali tontonan di Instagram. – Agensi


Golongan muda Kelantan diseru sertai Pelukis
Oleh KOSMO!

15 Ogos 2020, 5:12 pm
Oleh TOREK SULONG
PASIR PUTEH – Persatuan Penggiat Seni Lukis (Pelukis) Kelantan berusaha menambah bilangan ahli berdaftar menerusi Program Melukis Di Lapangan yang sentiasa digerakkan oleh persatuan itu.
Pengerusinya, Ramlee Hamzah berkata, setakat ini hanya 100 pelukis termasuk pelukis remaja yang berdaftar dalam persatuan itu.
Menurutnya, usaha menambah golongan pelapis yang memiliki kemahiran melukis berada di bawah satu bumbung menjadi agenda utama Pelukis.
“Program selama dua hari yang bermula semalam itu melibatkan kira-kira 20 pelukis pelbagai peringkat usia dan latar belakang kerjaya.
“Ini adalah aktiviti pertama sepanjang musim Perintah Kawalan Pergerakan (PKP) dengan memastikan setiap ahli yang berada di lokasi mematuhi prosedur operasi standard (SOP) yang ditetapkan,” katanya kepada pemberita ketika di temui di tepi Sungai Semerak dekat sini hari ini.

Ramlee berkata, aktiviti itu dilakasanakan secara mingguan dengan memilih lokasi dan panorama yang menarik di seluruh negara.
Katanya, sepanjang PKP baru-baru ini, anggota Pelukis hanya berkarya di persekitaran rumah masing-masing dan memuat naik hasil seni yang mereka siapkan menerusi Facebook Persatuan Penggiat Seni Lukis Kelantan.
Menurutnya, koleksi program tersebut dikumpulkan bagi menjayakan pameran tahunan yang diadakan di hotel-hotel dan Pusat Kraftangan.
“Aktiviti ini amat bermanfaat kepada golongan muda untuk menimba pengalaman selain memperoleh ilmu daripada pelukis yang lebih berpengalaman dalam aspek penggunaa cat air, cat minyak dan sebagainya,” katanya. – K! ONLINE


Lukis mata di punggung lembu elak pemangsa
Oleh KOSMO!

15 Ogos 2020, 5:54 pm
NEW SOUTH WALES, Australia – Sekumpulan pengkaji dari Universiti New South Wales mendedahkan bahawa  melukis sepasang mata pada punggung lembu boleh membantu melindunginya daripada menjadi sasaran binatang buas.
Menurut akhbar Daily Mail, kajian tersebut diterbitkan dalam jurnal saintifik, Nature. Menurutnya, kaedah itu adalah cara paling murah dan efektif dalam mengurangkan bilangan haiwan ternakan di kawasan pedalaman daripada dibaham harimau dan singa.
“Kajian yang dilakukan di Delta Okavango, Botswana ini mendapati kumpulan lembu yang dilukis mata tidak dibaham singa atau harimau bintang.
“Sebaliknya, sebanyak 15 ekor lembu tidak bertanda dan empat ekor yang dilukis tanda palang diserang singa dan harimau bintang semasa kajian ini dilakukan.
“Ia menunjukkan bahawa lukisan mata berkesan dalam melindungi lembu ternakan daripada haiwan pemangsa,” kata pengkaji tersebut.
Sementara itu, Pengarah Pusat Perlindungan Haiwan Pemangsa Botswana, Dr. J. Weldon McNutt berkata, kaedah murah itu mampu mengurangkan beban kos kewujudan bersama antara penternak dan dan haiwan liar.

“Konflik antara penternak dan binatang buas boleh menjadi tegang di sepanjang kawasan hidupan liar yang dilindungi, manakala komunitinya terpaksa menanggung kos tinggi untuk hidup bersama binatang buas,” katanya. – Agensi


Lelaki Bangladesh maut buat pusingan U
Oleh KOSMO!

15 Ogos 2020, 5:31 pm
Oleh ISKANDAR SHAH MOHAMED
KUALA LANGAT – Seorang buruh warga Bangladesh maut selepas motosikal ditungganginya dirempuh lori ketika membuat pusingan U di persimpangan lampu isyarat Genting Sanyen, Banting di sini, pagi tadi.
Dalam kejadian kira-kira pukul 8.30 pagi itu, mangsa dikenali Mahmud, 34, meninggal dunia di tempat kejadian akibat kecederaan di kepala dan badan.
Ketua Polis Daerah Kuala Langat, Superintendan Azizan Tukiman berkata, ketika kejadian lelaki yang menunggang Modenas Kriss itu datang dari arah Salak Tinggi menghala ke Langat Murni.
“Setibanya di lokasi kejadian, mangsa dikatakan cubaan membuat pusingan U di kawasan larangan sebelum dirempuh sebuah lori dari arah bertentangan.
“Rempuhan itu mengakibatkan mangsa meninggal dunia manakala pemandu lori berusia 31 tahun tidak mengalami kecederaan,” katanya dalam satu kenyataan di sini, hari ini.

Ujar beliau, mayat mangsa dihantar ke Hospital Banting untuk bedah siasat.
Katanya, siasatan lanjut sedang dijalankan pihaknya mengikut Seksyen 41 (1) Akta Pengangkutan Jalan 1987. – K! ONLINE


Sindiket jual arak guna van tumpas
Oleh MOHD YUNUS YAKKUB

15 Ogos 2020, 6:00 pm
KLANG – Kegiatan sindiket penjualan arak secara haram di tepi jalan tumpas dengan merampas sebanyak 1,800 tin pelbagai jenis di Taman Kim Chuan di sini semalam.
Dalam kejadian pukul 7.30 petang itu turut menahan seorang lelaki pendatang asing tanpa izin (PATI) warga India berusia 50 tahun.
Komander Pasukan Polis Marin (PPM) Wilayah 1, Asisten Komisioner Rosman Ismail berkata, kejayaan itu hasil unit risikan PPM Pelabuhan Klang yang mengesan sebuah van di Pandamaran menjual arak secara tanpa cukai.
Katanya, siasatan awal mereka lebih gemar menggunakan kenderaan sebagai ‘kedai bergerak’ untuk menjual arak bagi memudahkan melarikan diri.
“Menyedari kehadiran polis, PATI tersebut memecut laju van tersebut sebelum berjaya pintas di belakang lorong Taman Kim Chuan.
“Hasil pemeriksaan ke atas van tersebut menemui sebanyak 1,800 tin arak antaranya termasuk jenis Atlas (888), Tag (480) Carlsbergg (240 ), Buduweiser (144 ) dan Phoenix (48 ),” katanya dalam kenyataan di sini hari ini.

Jarak lokasi Pandamaran ke Taman Kim Chuan kira-kira 1 kilometer.
Rosman menambah, nilai rampasan arak termasuk cukai dianggarkan RM24,199.10 selain turut merampas sebuah van dipandu suspek.
Jelas beliau, kesemua barangan rampasan termasuk suspek dibawa ke Markas Operasi PPM Pelabuhan Klang untuk tindakan lanjut.
“Kes disiasat mengikut Seksyen Seksyen 135(1)(e) Akta Kastam 1967 dan Seksyen 6(1) Akta imigresen,” katanya. – K! ONLINE


Gambar tular Jalur Gemilang terbalik gambar lama
Oleh MOHD SYALMIZI HAMID

15 Ogos 2020, 6:04 pm
SEBERANG PERAI – Tiada sebarang laporan kejadian bendera Jalur Gemilang yang dipasang terbalik dilaporkan di daerah Seberang Perai Selatan seperti yang tular di media sosial hari ini.
Ketua Polis Daerah Seberang Perai Selatan, Superintendan Lee Chong Chern berkata, gambar viral yang memaparkan Jalur Gemilang dipasang terbalik di sebuah sekolah di Simpang Ampat, Nibong Tebal adalah gambar lama yang ditularkan semula.
“Itu kejadian lama dan tiada kejadian terkini.
“Gambar itu dipercayai dirakam pada Februari lalu,” katanya ketika dihubungi Kosmo! hari ini.
Terdahulu tular sekeping gambar di media sosial hari ini yang memaparkan sebuah sekolah jenis kebangsaan Cina di Simpang Ampat memasang Jalur Gemilang secara terbalik. – K! ONLINE


Lelaki dikehendaki polis ditahan bersama dadah
Oleh KOSMO!

15 Ogos 2020, 5:26 pm
Oleh AZAHAR HASHIM
KULIM – Seorang lelaki yang merupakan orang dikehendaki polis ditahan bersama dadah jenis heroin bernilai RM1,775 di Kawasan Industri Waja di sini semalam.
Lelaki berusia 29 tahun yang disyaki pengedar dadah itu ditahan selepas dilihat dalam keadaan mencurigakan di kawasan ladang kelapa sawit di situ kira-kira pukul 11.30 malam.
Ketua Polis Daerah Kulim, Superintendan Azhar Hashim memberitahu, sepasukan polis dari Balai Polis Kulim Hi-Tech yang melakukan rondaan cegah jenayah menahan suspek sebelum pemeriksaan dilakukan.
“Hasil pemeriksaan menemui pelbagai saiz peket plastik lutsinar dipercayai mengandungi dadah jenis heroin di dalam poket seluar lelaki terbabit.
“Berat dadah yang dirampas dianggarkan seberat 35.5 gram bernilai RM1,775,” katanya di sini hari ini.

Kata beliau, pemeriksaan lanjut mendapati suspek merupakan orang yang dikehendaki bagi satu kes di bawah Seksyen 379 Kanun Keseksaan di Sungai Karangan di sini pada tahun 2017.
“Suspek yang bekerja sendiri itu juga mempunyai tujuh kes jenayah lampau,” ujarnya.
Tambahnya, suspek disyaki terlibat dalam kegiatan pengedaran dadah di daerah ini sejak enam bulan lalu.
“Dia direman selama tujuh hari bermula hari ini dan kes disiasat mengikut Seksyen 39B Akta Dadah Berbahaya 1952,” katanya. – K! ONLINE


Teliti semula sistem penyampaian kerajaan
Oleh MOHD SHARKAWI LONDING

15 Ogos 2020, 5:16 pm
JOHOR BAHRU – Satu petugas pasukan khas akan ditubuhkan bagi meneliti semula sistem penyampaian perkhidmatan kerajaan dalam membantu pemulihan ekonomi dengan lebih pantas.
Perdana Menteri, Tan Sri Muhyiddin Yassin berkata, perkara itu memandangkan terdapat karenah birokrasi dalam kerajaan dan sekali gus menyukarkan langkah pemulihan negera.
Menurutnya, satu tindakan segera agar birokrasi yang berlaku dalam kerajaan dapat dianjak sejajar normal baharu selepas negara dilanda pandemik Covid-19.
“Saya tidak dinafikan ia penting, namun jika bergantung kepada keadaan itu dengan tiada langkah baharu, saya takut usaha untuk pulihkan dan reformasi ekonomi tidak akan berlaku sepantas mana kita rancangkan.
“Oleh itu, saya nak usulkan satu jawatankuasa atau petugas khas untuk meneliti bagaimana atau cara kita pakai selama ini dapat diubah suai tanpa mengkompromi dengan aturan sistem kewangan,” katanya.
Beliau berkata demikian dalam Sesi Townhall Perdana Menteri Bersama Penjawat Awam Negeri Johor di Hotel Thistle di sini hari ini.

Hadir sama, isteri Perdana Menteri, Puan Sri Noorainee Abdul Rahman; Menteri Besar Johor, Datuk Hasni Mohammad; Menteri Kewangan, Tengku Datuk Seri Zafrul Tengku Abdul Aziz; Ketua Setiausaha Negara, Datuk Seri Mohd. Zuki Ali dan Setiausaha Kerajaan Negeri, Datuk Azmi Rohani. – K! ONLINE